Buka Segera Parlimen, Berbahas Ikut Kumpulan 30 Ahli Dewan Satu-Satu Masa – Shafie

KOTA KINABALU: Sidang Parlimen perlu diadakan segera dengan pematuhan prosedur operasi standard (SOP) yang ketat iaitu menetapkan hanya 220 ahli dewan sahaja dibenarkan berada di Parlimen, kata Datuk Seri Mohd Shafie Apdal.

Presiden Warisan (Warisan) itu turut menyatakan pandangan bahawa persidangan itu boleh dikawal dengan hanya menetapkan 20 atau 30 wakil rakyat berbahas serta berucap di dewan pada satu-satu masa.

Manakala katanya, ahli dewan yang lain boleh menonton dan mendengar di bilik masing-masing sebelum giliran berbahas di dewan.

“Apabila waktu mengundi semua wakil rakyat akan turun untuk mengundi. Justeru, persidangan Parlimen ini perlu diadakan segera. Kerajaan mampu untuk menguruskan 220 ahli dewan dengan SOP yang ketat,” katanya dalam Bicara Presiden menerusi Facebook Warisan Online.

Mohd Shafie yang juga Ahli Parlimen Semporna berkata, pembukaan sidang Parlimen dengan segera itu penting untuk membahaskan permasalahan dan rintihan rakyat yang terbeban akibat pandemik COVID-19.

Katanya, pembukaan Parlimen harus diadakan kerana ia merupakan satu tiang kepada sistem demokrasi.

“Kalau sistem demokrasi tidak dipraktikkan, suara rakyat di akar umbi tidak kedengaran. Atas sebab itu saya melihat Parlimen perlu bersidang. Kita bincang apa rintihan dan masalah dihadapi rakyat,” katanya.

Dalam perkembangan lain, Mohd Shafie melihat perlunya kerajaan untuk membenarkan hospital swasta membeli vaksin sendiri.

Katanya, hal ini mampu mempercepatkan vaksinasi di Malaysia dan rakyat dapat divaksin dengan cepat.

“Kenapa tidak memberikan kebenaran kepada hospital swasta untuk membeli vaksin sendiri. Sebelum ini mereka sendiri membeli ubat dengan pengeluaran secara terus.

“Vaksin ini adalah pelindung kepada virus COVID-19 ini… Orang kaya mereka boleh bayar sendiri sekiranya RM200 yang penting kita perlu memperluaskan usaha melindungi diri rakyat kita,” katanya. – AWANI


Sabah terus tuntut hak walaupun RUU Perlembagaan gagal

KOTA KINABALU: Kerajaan negeri Sabah akan terus menuntut hak-hak negeri yang sebelum ini tidak diberi perhatian, sekalipun usaha meminda Perkara 1(2) Perlembagaan Persekutuan gagal, kata Ketua Menteri Shafie Apdal.

Bagaimanapun katanya, usaha untuk mengembalikan semula hak-hak negeri tidak mungkin dapat direalisasikan tanpa sokongan semua pihak termasuk pemimpin kerajaan mahupun pembangkang.

“Kegagalan pindaan itu tidak menjejaskan usaha kita untuk menuntut hak-hak Sabah daripada kerajaan persekutuan kerana hak-hak berkenaan termaktub dalam perlembagaan,” katanya pada persidangan DUN Sabah, hari ini.

Beliau menjawab soalan tambahan Limus Jury (Upko-Kuala Penyu) yang ingin tahu kesan terhadap Sabah selepas kegagalan usaha meminda Perlembagaan Persekutuan baru-baru ini.

Shafie berkata usaha untuk mengambil balik hak-hak Sabah seperti menuntut 40 peratus hasil bumi tidak akan dapat direalisasikan dalam masa yang singkat kerana banyak perkara yang perlu dilakukan.

Pada 9 April lepas, Dewan Rakyat gagal mendapatkan sokongan 2/3 atau 148 undi yang diperlukan untuk mengembalikan Sabah dan Sarawak ke status asalnya seperti termaktub dalam Perjanjian Malaysia 1963 (MA63).

Hanya 138 ahli Parlimen menyokong Rang Undang-undang Perlembagaan (Pindaan) 2019 sementara 59 orang termasuk ahli Parlimen daripada Gabungan Parti Sarawak, tidak mengundi.

Mengulas lanjut, Shafie berkata pindaan itu sangat penting bagi memastikan perkara yang dipersetujui pemimpin terdahulu ketika pemeteraian MA63 dikembalikan semula.

“Namun kita tidak ingin menuding jari kepada mana-mana ahli Parlimen kerana mereka mempunyai hak. Sepatutnya kita dapat meminda perlembagaan berkenaan, tetapi mungkin ada beberapa perkara yang rakan-rakan kita (ahli Parlimen) hendak masukkan dalam pindaan berkenan.

“Kita mengucapkan terima kasih kepada mereka yang memberikan sokongan dan apa yang penting kita teruskan usaha ini dan Sabah akan memberikan sokongan kepada Sarawak agar usaha ini akan menjadi kenyataan,” katanya. – FMT


Kami Akan Daftar GRS – Hajiji

KOTA KINABALU: Ketua Menteri Sabah Hajiji Noor berkata gabungan tidak rasmi, Gabungan Rakyat Sabah (GRS) bersedia untuk didaftarkan sebagai badan politik rasmi.

Hajiji, yang juga Pengerusi GRS, berkata perkara itu perlu dilaksanakan bagi memperkukuh kerjasama dalam kalangan parti gabungan sedia ada.

“GRS akan didaftarkan kerana ia adalah hasrat anggota parti dalam gabungan. Kita mesti mempunyai perjanjian rasmi untuk bergerak dengan lebih cekap,” katanya dalam kenyataan, di sini, hari ini.

Bagaimanapun, beliau tidak memperincikan tempoh masa bagi pendaftaran itu dilengkapkan.

GRS terbentuk menerusi penyertaan Perikatan Nasional (PN) Sabah (Bersatu, STAR, SAPP, PAS dan Gerakan), Barisan Nasional (Umno, PBRS, MIC dan MCA) dan PBS.

Dalam pada itu, Hajiji berkata, GRS terbuka terhadap idea penyertaan Parti Kesejahteraan Demokratik Masyarakat (KDM), diketuai bekas Naib Presiden Warisan Peter Anthony, masuk dalam gabungan berkenaan.

“Kami mengalu-alukan hasrat parti terbabit menyertai atau menyokong GRS. Sasaran kita adalah mencapai kestabilan politik di Sabah, justeru tumpuan kita lebih terarah membangunkan negeri ini.

“Namun, kita perlu mendapatkan konsensus daripada parti lain dalam gabungan sebelum kami mengambil apa-apa keputusan berhubung penyertaan KDM,” katanya.

Sebelum ini, timbul pandangan bercampur daripada pimpinan GRS berkenaan penyertaan parti itu dalam gabungan.

Timbalan Ketua Menteri yang juga Presiden STAR Jeffrey Kitingan, berkata beliau tidak mempunyai masalah tentang kemasukan KDM, sambil menyatakan ia akan memperkukuhkan lagi kedudukan GRS, manakala Setiausaha Agung PBS Joniston Bangkuai, mahu gabungan itu tidak tergesa-gesa menerima kemasukan parti baharu.

Anthony dan Ahli Dewan Undangan Negeri (ADUN) Limbahau Juil Nuatim, keluar Warisan pada 27 Dis, dengan mendakwa bekas parti mereka,”sudah hilang hala tuju”.

Dalam kenyataan berasingan, hari ini, Setiausaha PAS Sabah yang juga ADUN dilantik, Aliakbar Gulasan, berkata parti berhasrat menyertai GRS perlu bersih daripada rasuah.

Katanya, GRS mesti menguatkuasakan syarat ketat, sekali gus memastikan semua parti termasuk pimpinan berada pada tahap integriti tertinggi, selain tidak mempunyai kaitan dengan mana-mana perbuatan rasuah mahupun penyelewengan kuasa.

“Rakyat terutamanya generasi muda, sudah penat dengan budaya politik terdahulu.

“Saya mencadangkan pimpinan parti politik yang mahu menyertai GRS wajib disaring terlebih dulu oleh Suruhanjaya Pencegahan Rasuah Malaysia (SPRM),” katanya.

Walaupun Aliakbar tidak menamakan pihak dimaksudkan, dipercayai ia merujuk kepada Anthony yang berdepan dakwaan memalsukan surat daripada pejabat timbalan naib canselor Universiti Malaysia Sabah (UMS) untuk kerja kontrak sistem penyelenggaraan.

Dalam pada itu, seorang lagi Timbalan Ketua Menteri Sabah Bung Moktar Radin, juga berdepan dakwaan di mahkamah membabitkan tuduhan rasuah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Letak Jawatan PM

PUTRAJAYA: Muhyiddin Yassin meletakkan jawatan sebagai perdana menteri selepas menerajui negara untuk hanya 17 bulan.

Dalam kenyataan Istana Negara mengumumkan peletakan jawatan Muhyiddin selepas beliau menghadap Yang di-Pertuan Agong pagi tadi.

Muhyiddin akhirnya tunduk kepada tekanan itu selepas 15 Ahli Parlimen Umno menarik balik sokongan kepada beliau dan kerajaan Perikatan Nasional (PN) pimpinannya pada 7 Julai lalu.

Beliau memutuskan untuk berundur beberapa minggu sebelum dijadualkan berdepan usul undi percaya bagi membuktikan keabsahannya sebagai perdana menteri di Dewan Rakyat bulan depan.

Menurut surat tular dikatakan Speaker Dewan Rakyat kepada Istana, Muhyiddin mempunyai sokongan hanya 100 Ahli Parlimen.

Muhyiddin mengangkat sumpah sebagai perdana menteri ke-8 pada 1 Mac 2020 selepas kejatuhan kerajaan Pakatan Harapan, yang memegang ku


Empat Jalan Ditutup Di Tuaran

TUARAN: Ibu Pejabat Polis Daerah (IPD) Tuaran mengambil inisiatif menutup empat jalan utama selaras pelaksanaan Perintah Kawalan Pergerakan Bersyarat (PKPB) yang dilaksanakan di negeri ini.

Ketua Polis Daerah Tuaran Deputi Superintendan Mohd Hamizi Halim berkata penutupan jalan bermula 15 Oktober sehingga tamat PKPB dilaksanakan dan pihaknya akan menjalankan pemeriksaan secara menyeluruh terhadap semua kenderaan.

“Antara jalan terlibat termasuklah Jalan Kampung Tajau-Tuaran, Jalan Kampung Selupoh -Tuaran, Jalan Kampung Totu atau Kegayungan-Tuaran, Jalan Kampung Bolong -Serusup berhampiran Sekolah Kebangsaan (SK) Bolong Tuaran.

“Penutupan jalan ini membabitkan kawasan jalan masuk dan keluar bagi Kampung Serusup, Selupuh, Termenung, Indai, Totu, Simpangan dan Kampung Kegayungan,” katanya.

Tambahnya bagi kawasan yang dinyatakan terbabit, hanya Jalan Sulaman-Serusup dengan melalui Bulatan Kuda akan dibuka bagi laluan masuk ke kawasan berkenaan.

“Polis IPD Tuaran menyarankan semua penduduk agar bersama-sama mematuhi arahan PKPB dengan bersatu hati mengekang penularan COVID-19,” katanya sambil menambah tindakan ini secara tidak langsung meletakkan keselamatan sebagai keutamaan pihaknya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kegigihan Veveonah Panjat Pokok Jawab Peperiksaan Dapat Perhatian Yayasan Nur Jauhar

KOTA KINABALU, 23 Jun: Kesungguhan pelajar Universiti Malaysia Sabah (UMS), Veveonah Mosibin, dalam menuntut ilmu sehingga terpaksa memanjat pokok untuk mendapatkan capaian internet bagi menjawab peperiksaan dalam talian, seperti yang tular di media sosial baru-baru ini, mendapat perhatian Yayasan Nur Jauhar.

Yayasan itu pada hari ini memberi sumbangan berupa wang tunai dan barangan keperluan yang disampaikan oleh isteri Yang Dipertua Negeri Sabah Toh Puan Norlidah R.M. Jasni selaku penasihat Yayasan Nur Jauhar di Istana Negeri, di sini.

Turut hadir, Pengerusi yayasan, Kolonel (Kehormat) Al-Hambra Tun Juhar, Naib Canselor UMS Prof Dr Taufiq Yap Yun Hin serta ibu bapa Veveonah iaitu Mosibin Makrun dan Rofinah Ungo.

Bercakap kepada pemberita selepas majlis itu, Taufiq berkata pihak pengurusan UMS telah bersetuju menyediakan biasiswa sekiranya Veveonah ditawarkan melanjutkan pengajian dalam program ijazah sarjana muda di universiti berkenaan.

“Kita harap beliau akan mengharungi cabaran menuntut ilmu dengan baik dan semoga dia cemerlang dalam akademik sekali gus mendapat pekerjaan baik kelak,” katanya.

Veveonah yang berasal dari Kampung Sapatalang, Pitas, tular di media sosial apabila video yang menceritakan pengalamannya memanjat pokok di kampungnya demi mendapatkan capaian internet untuk menduduki peperiksaan dalam talian dimuat naik olehnya di YouTube mendapat tontonan ramai serta reaksi positif warganet.

Sebelum ini Suruhanjaya Komunikasi dan Multimedia (SKMM) turut mengumumkan rancangan untuk membina menara telekomunikasi di Kg Bilangau Kecil, Pitas untuk menambah baik liputan internet di kawasan sekitar selepas tersiarnya video berkenaan.

Sementara itu, Veveonah, 19, menzahirkan penghargaan dan terima kasih kepada pihak yayasan atas sumbangan itu yang disifatkannya sebagai pembakar semangat untuk terus berusaha mencapai kecemerlangan dalam pelajaran.

Mengenai video pengalaman menjawab peperiksaan di atas pokok seperti dikongsikan di saluran YouTube miliknya, Veveonah berkata, dia sendiri tidak menyangka video itu akan tular, namun, dia merasa gembira dan berterima kasih atas perhatian pihak berkaitan yang mengambil tindakan susulan menyediakan kemudahan internet di kampungnya.

“Pertama sekali saya buat video itu hanya sekadar suka-suka selain ingin berkongsi pengalaman bagaimana saya menjawab peperiksaan dalam talian. Saya berterima kasih sekiranya ada pihak mengambil tindakan untuk kemajuan di kampung saya dengan membina menara telekomunikasi dan ini adalah harapan saya kerana internet sangat penting pada masa sekarang,” katanya.

Dalam pada itu, Veveonah yang bercita-cita menjadi seorang guru atau pensyarah itu menjadikan ibu dan bapanya, yang bekerja sebagai petani sebagai pendorong untuk terus berjaya, selain berharap bidang pendidikan akan mengubah kehidupannya bersama keluarga.

Selain Veveonah, Yayasan Nur Jauhar turut menyampaikan sumbangan kepada seorang lagi pelajar Sabah yang menuntut di Kolej Universiti Islam Antarabangsa Selangor (KUIS) iaitu Mohd Hainif Alimanja. – BERNAMA


Pemansuhan Syarat i-Sinar Ambil Sedikit Masa

PUTRAJAYA: Butiran lanjut mengenai pemansuhan syarat i-Sinar Kumpulan Wang Simpanan Pekerja (KWSP) bagi mempermudahkan ahli membuat pengeluaran daripada simpanan Akaun 1 akan mengambil sedikit masa.

Menteri Kewangan, Tengku Datuk Seri Zafrul Tengku Abdul Aziz, berkata ini kerana ia akan membabitkan perubahan kepada sistem KWSP.

“Masa juga diperlukan untuk membekukan transaksi buat sementara waktu bagi membolehkan sistem KWSP untuk mengkreditkan dividen bagi tahun 2020 ke dalam akaun ahli selepas pengumuman dividen pada hujung Februari ini,” katanya.

Beliau berkata demikian dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-41, hari ini.

Tengku Zafrul berkata, langkah itu diharap dapat membantu rakyat mengharungi cabaran semasa akibat pandemik COVID-19.

“Sehubungan itu, kerajaan juga sudah berbincang dengan pihak KWSP untuk mempermudahkan proses kelulusan, terutama bagi mereka yang sudah pun membuat permohonan, atau permohonannya sedang diproses.

“Ini akan membabitkan perubahan kepada sistem KWSP, yang akan mengambil sedikit masa,” katanya.

Kerajaan pada 11 Februari lalu mengumumkan mengenai pemansuhan syarat i-Sinar KWSP bagi mempermudahkan ahli

membuat pengeluaran dari simpanan Akaun 1.

Pemansuhan syarat i-Sinar itu akan membolehkan ahli KWSP yang berumur kurang daripada 55 tahun membuat pengeluaran daripada simpanan Akaun 1, tertakluk kepada baki yang sedia ada.

Bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM5,000.

Bagi ahli yang mempunyai lebih dari RM100,000 pula, mereka boleh membuat pengeluaran sehingga 10 peratus daripada simpanan Akaun 1 atau maksimum RM60,000.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bunuh, Kerat Kekasih & Sumbat Ke Dalam Peti Sejuk Beku

COLUMBUS, Ohio: Seorang lelaki berusia 33 tahun di Ohio semalam mengaku bersalah membunuh, mendera mayat dan beberapa tuduhan lain kerana membunuh dan memotong mayat bekas teman wanitanya yang ditemui dalam peti sejuk beku.

Arturo Novoa, 33, membuat pengakuan bersalah itu bersama puluhan tuduhan lain, termasuk membunuh Shannon Graves, 28, yang anggota tubuhnya ditemui pada Julai 2017 dalam peti sejuk beku di sebuah rumah di Campbell, dekat Youngstown.

Wanita itu kali terakhir dilihat pada Februari 2017.

Novoa memukul kepala Shannon beberapa kali dengan objek berat sebelum memotong tubuhnya. Lelaki itu juga membakar dada dan tengkorak mangsa dengan menggunakan asid sulfurik.

Lelaki itu dijadual dijatuhkan hukuman pada 14 Jun depan dan dijangka dikenakan hukuman penjara seumur hidup.

Menurut Daily Mail yang memetik WFMJ, selepas kejadian, Novoa tinggal dalam apartmen Graves bersama teman wanita barunya, Katrina Layton, 36, yang dikatakan menggunakan kereta Shannon, menjaga anjing wanita itu, malah menggunakan telefon bimbit mangsa.

Novoa meminta kebenaran kepada tuan rumah untuk memindahkan peti sejuk bekunya ke ruang bawah tanah rumah tuan rumah terbabit dengan alasan bekalan elektriknya dipotong.

Isteri tuan rumah curiga apabila mendapati peti sejuk beku itu dikunci dengan mangga sebelum menemui anggota tubuh manusia dalam beg sampah di dalam peti berkenaan, lalu menghubungi polis.

Katrina turut didakwa membantu Novoa menyembunyikan mayat mangsa dan pendakwa memohon kepada mahkamah untuk meringankan hukumannya sebagai balasan menjadi saksi pendakwa.

Katrina memberitahu polis, dia membeli peti sejuk beku itu dari Walmart pada awal Julai dan mengaku menyaksikan pembunuhan itu, malah membenarkan mayat Shannon dipotong dalam garajnya. – Agensi


Sabah Berdepan Pilihan Raya Mengejut?

KOTA KINABALU: Dewan Undangan Negeri (DUN) di Sabah akan dibubar pada Khamis?

Itu kata Senator Adrian Lasimbang dalam satu pautan di Twitter malam tadi bahawa Sabah bakal berdepan pilihan raya (snap election) dalam masa terdekat.

Kesahihan kenyataan Lasimbang masih menjadi tanda tanya pemerhati politik negeri Sabah.

Berdasarkan tinjauan Astro AWANI di kediaman Musa di Jalan Temasu, Luyang belum menunjukkan sebarang perkembangan setakat ini.

Difahamkan, Musa yang sebelum ini mendakwa mempunyai sekurang-kurangnya majoriti mudah Ahli Dewan Undangan Negeri (ADUN) akan ke Istana Negeri Sabah untuk mengadap Tuan Yang Terutama (TYT), Tun Juhar Mahiruddin.

Jalan masuk ke Jalan Istana turut dipenuhi sepasukan anggota polis untuk mengawal laluan masuk ke Istana Negeri.

Menurut sumber, satu sidang media akan dibuat oleh Ketua Menteri Sabah, Datuk Seri Mohd Shafie Apdal dikediamannya di Kota Kinabalu, berhubung perkara itu yang dijangka pada Khamis, 10 pagi. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aziz Beri Penjelasan Terperinci Mengenai PSS Dalam Dewan Negara

KOTA KINABALU: Dewan Negara hari ini diberi penjelasan lengkap berhubung Pas Sementara Sabah yang akan dilaksana bermula Jun tahun depan bagi mengkoordinasikan tiga dokumen yang dipegang oleh warga asing iaitu Kad Pendaftaran Khas Orang Asing (IMM13), Kad Burung-Burung dan Sijil Banci.

Timbalan Menteri Dalam Negeri, Datuk Mohd. Azis Jamman yang menjawab setiap persoalan secara terperinci menegaskan PSS tidak akan sama sekali dijadikan medium untuk pemegangnya memohon taraf warganegara Malaysia.

Buat pertama kali juga, Mohd. Azis menjelaskan kronologi bagaimana PSS sebenarnya telah dicadangkan oleh Barisan Nasional pada tahun 2015 yang dikenali sebagai Pas Residen Sabah namun tidak sempat dilaksanakan, justeru kerajaan sekarang hanya memastikan cadangan baik untuk menguruskan warga asing itu dijalankan.

“Kalau Penduduk Tetap selepas 12 tahun sudah boleh mohon jadi warganegara daripada segi peraturan tetapi lulus atau tidak itu perkara kedua, tetapi untuk PSS 10 kali, 20 kali, 30 kali dia sambung pun dan memegang kad PSS ini selama 100 tahun pun tidak boleh gunakan kad PSS sebagai asas untuk memohon kewarganegaraan.

“Apa yang penting sekali lagi disebut PSS bukanlah kad pengenalan dan bukanlah medium untuk kita memberikan kewarganegaraan kepada mana-mana individu yang memegang kad ini, hanya sebagai satu mekanisme untuk kita mengkoordinasikan tiga kad yang dikeluarkan oleh tiga agensi di Sabah hingga menyukarkan pihak berkuasa kita untuk membuat penguatkuasaan,” katanya.

Mohd. Azis yang juga Ahli Parimen Sepanggar berkata, beliau pernah menyertai operasi Jabatan Imigresen di kawasannya sendiri dan banyak warga asing yang ditahan memiliki Kad Burung-Burung dan sijil lahir Sabah berstatus bukan warganegara, justeru sukar untuk menghantar mereka pulang.

Katanya, ini kerana pengeluaran Kad Burung-Burung dan Sijil Banci sejak zaman pemerintahan Parti Bersatu Sabah (PBS) dan BN selama 26 tahun menyebabkan masalah itu semakin berlarutan apabila pemegang asal kad telah beranak pinak sehingga empat generasi dan perkara itu kini terpaksa ditanggung oleh Parti Warisan Sabah (Warisan).

Jelas beliau, berikutan itu Mesyuarat Jawatankuasa Induk Pengurusan Warga Asing  yang dipengerusikan bersama Menteri Dalam Negeri sebelum ini, Datuk Seri Dr. Ahmad Zahid Hamidi dan bekas Ketua Menteri, Tan Sri Musa Aman kemudiannya meluluskan cadangan mengeluarkan Pas Residen Sabah sebagai langkah penyelesaian.

“Saya ingin jelaskan sejelas-jelasnya hari ini yang mengeluarkan Kad Burung-Burung ini bermula pada ketika PBS memerintah bukan Warisan, yang dikeluarkan oleh kerajaan terdahulu bayangkanlah 26 tahun kerajan BN memerintah tiga penggal, PBS memerintah mereka yang keluarkan ini dan kerajaan pada hari ini ditinggalkan dengan masalah yang terpaksa saya selesaikan.

“Maka dengan itu untuk kita koordinasikan tiga dokumen ini, penting kepada pihak berkuasa kita dengan tiga kad ini alangkah eloknya kalau kita jadikan satu, tiga dokumen ini telah dikeluarkan jadi kita menyokong apa yang telah dirancang kerajaan terdahulu,” katanya.

Tambahnya, semasa pelaksanaannya pada 1 Jun 2020 nanti, pihak Imigresen akan melakukan pemeriksaan ketat terhadap setiap dokumen yang dipalsukan dan jika wujud, pemegangnya akan segera ditangkap kerana terbukti sebagai pendatang asing tanpa izin (PATI).

Tegasnya, hanya IMM13, Kad Burung-Burung dan Sijil Banci yang asli dan ada dalam rekod akan digantikan dengan PSS, mana-mana dokumen palsu akan dapat dikesan.

Tambahnya, bermula 1 Januari 2020 sesi townhall dan penerangan akan dibuat secara agresif melibatkan semua pemimpin masyarakat serta wakil rakyat kerajaan dan pembangkang agar semuanya dapat memahami apa sebenarnya serta bagaimana PSS dilaksana.


42 ditahan berkaitan dadah di Kota Kinabalu

KOTA KINABALU: Seramai 42 individu termasuk 13 warga asing atas kesalahan berkaitan dadah di daerah ini dalam tempoh seminggu antara 27 Disember hingga 3 Januari lalu.

Semua suspek berusia 16 hingga 43 tahun itu ditahan di beberapa lokasi dalam operasi membanteras dadah oleh Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu.

Ketua Polis Daerah Kota Kinabalu, Asisten Komisioner Habibi Majinji, berkata seramai 12 individu ditahan atas kesalahan memiliki dadah, manakala 30 lagi didapati positif pelbagai jenis dadah berdasarkan ujian saringan air kencing yang dijalankan.

“Daripada 42 tangkapan itu, seramai 29 suspek adalah warga tempatan manakala 13 lagi adalah warga asing.

“Sepanjang tempoh itu, keseluruhannya polis merampas 15.95 gram dadah jenis syabu membabitkan nilai RM2,392 mengikut harga pasaran semasa,” katanya menerusi kenyataan hari ini.

Habibi berkata, kes disiasat mengikut eksyen 39A(1) Akta Dadah Berbahaya (ADB) 1952, Seksyen 12(2) ADB 1952 dan Seksyen 15(1)(a) ADB 1952.

Beliau berkata, IPD Kota Kinabalu akan terus memperhebat serta meningkatkan usaha bagi membanteras aktiviti pengedaran dan penagihan sekitar daerah ini demi kesejahteraan dan ketenteraman warga bandar raya ini.

“Orang ramai yang mempunyai maklumat berkaitan jenayah narkotik dialu-alukan untuk menyalurkan maklumat kepada polis supaya tindakan membanteras dapat dilakukan,” katanya. – Berita Harian


17,405 Kes Baharu Covid-19, Tertinggi Sejak Pandemik Bermula

PUTRAJAYA: Angka jangkitan baharu COVID-19 mencatatkan 17,405 kes dalam tempoh 24 jam lalu, tertinggi pernah direkodkan sejak pandemik itu bermula.

Ketua Pengarah Kesihatan, Tan Sri Dr Noor Hisham Abdullah melalui ciapan di laman Twitternya memaklumkan, tambahan angka itu menjadikan jumlah keseluruhan kes positif COVID-19 dalam negara kini ialah 1,061,476 kes.

Sebelum ini, angka kes baharu paling tinggi pernah direkodkan negara ialah 17,045 kes.

Selangor masih menjadi penyumbang kes harian tertinggi dengan 7,171 kes.

Ini diikuti Kuala Lumpur (2,880), Kedah (1,112 kes), Sabah (913 kes), Negeri Sembilan (863 kes), Johor (767 kes) dan Pulau Pinang (760 kes).

Sehingga 28 Julai 2021: Jumlah kes COVID-19 yang dilaporkan adalah 17,405 kes (1,061,476 kes).Pecahan setiap negeri (Kumulatif):Selangor – 7,171 (387,764)WPKL – 2,880 (116,813)Johor – 767 (87,381)Sabah – 913 (81,844)Sarawak – 464 (75,211)Negeri Sembilan – 863 (68,599) pic.twitter.com/5mfR9HC1Es

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AADK tahan penagih berulang

SEORANG lelaki yang juga orang kena pengawasan (OKP) berusia 54 tahun antara 10 individu ditahan dalam Op Cegah di tiga kampung di Beaufort, awal pagi tadi.

Lelaki itu ditahan ketika sedang nyenyak tidur di rumahnya di Kampung Mempagar.

Ketua Operasi AADK Sabah, Erwan Roslan berkata, operasi bermula 1.30 pagi dan berakhir dua jam kemudian di lokasi ditetapkan seperti Kampung Kelabu, Mempagar dan Limbawang.

“Seramai 10 lelaki ditahan termasuk OKP berusia 54 tahun dan dua beradik.

“Ujian air kencing mendapati semua mereka positif dadah jenis syabu,” katanya ketika dihubungi, hari ini.

Menurutnya, individu berusia 20 hingga 54 tahun kemudian di bawa ke pejabat AADK Beaufort untuk tindakan lanjut.

“Semua suspek ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Beaufort di talian 087-222667 atau tampil ke mana-mana pejabat AADK berhampiran,” katanya. – Harian Metro


Wanita Cedera Selamatkan Diri Rumah Terbakar

LABUAN:  Seorang wanita cedera manakala suami dan anak selamat selepas kediaman mereka di Kampung Batu Arang, Jalan Rancha-Rancha di sini, musnah dalam kebakaran, pagi tadi.

Dalam kejadian kira-kira jam 6 pagi itu, wanita berusia 30-an cedera di kaki dan tangan ketika cuba menyelamatkan diri.

Manakala suaminya yang berusia 38 tahun dan anak lelakinya berusia lapan tahun selamat tanpa sebarang kecederaan.

Jurucakap Jabatan Bomba dan Penyelamat Malaysia (JBPM) Labuan berkata, pihaknya menerima panggilan kecemasan pada jam 6.10 pagi sebelum mengerahkan sebuah jentera dan Unit Bantuan Perkhidmatan Kecemasan (ERMS) bersama 10 anggota dan pegawai ke lokasi kejadian.

Katanya, sebaik tiba di lokasi kejadian, kebakaran didapati hanya membabitkan sebuah rumah berkeluasan 83 meter persegi berstruktur kayu terbakar.

“Operasi memadam kebakaran segera dijalankan bagi mengawal api daripada terus merebak ke rumah berhampiran.

“Api berjaya dikawal pada jam 6.38 pagi sebelum operasi tamat sepenuhnya lapan minit kemudian,” katanya dalam kenyataan hari ini.

Menurutnya, mangsa yang cedera di hantar ke Hospital Labuan untuk mendapatkan tindakan selanjutnya selepas menerima rawatan awal daripada pasukan ERMS.

Katanya, siasatan lanjut masih dijalankan bagi mengenal pasti punca sebenar kejadian dan jumlah kerugian dalam insiden berkenaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak sempat seludup komponen kereta

SANDAKAN : Pasukan Polis Marin (PPM) mematahkan cubaan dua lelaki warga asing menyeludup keluar pelbagai komponen kenderaan dengan bot laju di perairan Sandakan, awal pagi semalam.

Kedua-dua suspek berusia 30 dan 35 tahun termasuk juragan dikesan menaiki bot laju dalam keadaan mencurigakan serta sarat dengan muatan oleh anggota bot ronda PPM di perairan Inner Bouy.

Komander PPM Wilayah 4 Sabah, Asisten Komisioner Mohamad Pajeri Ali berkata, ketika ditemui bot laju terbabit menghala ke arah Pulau Taganak di Filipina, lalu dikejar oleh bot ronda PPM selepas mereka memecut untuk melarikan diri.

Bagaimanapun, katanya, bot laju berkenaan yang menggunakan dua enjin jenis 40 kuasa kuda (hp) berjaya ditahan.

“Pemeriksaan di dalam ruang bot laju berkenaan menemui seorang penumpang lelaki berumur 36 tahun yang tidak memiliki dokumen pengenalan diri yang sah.

“Hasil pemeriksaan menemui beberapa komponen kenderaan disyaki dicuri iaitu satu unit enjin Toyota Carina dan ‘gearbox’, dua bangku kereta dan tayar, satu unit radio serta enam guni berisi komponen kereta,” katanya menerusi kenyataan, hari ini.

Mohamad Pajeri berkata, ketiga-tiga lelaki dan barang rampasan dibawa ke Markas Operasi PPM Sandakan untuk tindakan lanjut.

“Nilai rampasan dianggarkan RM45,900 dan kes disiasat mengikut Akta Imigresen 1959/63 manakala komponen kenderaan dirujuk kepada Jabatan Siasatan Jenayah Ibu Pejabat Polis Daerah Sandakan untuk tindakan dan siasatan lanjut,” katanya. – Harian Metro


Enam lelaki Tempatan ditahan terbabit jenayah samun di Menggatal

KOTA KINABALU: Polis menahan enam lelaki bagi membantu siasatan kes samun seorang pekerja kilang perabot, menerusi tiga serbuan berasingan di kawasan Menggatal, di sini, pada Khamis dan Jumaat lalu.

Timbalan Ketua Polis Daerah Kota Kinabalu, Superintendan George Abd Rakman, berkata semua suspek berusia 19 hingga 39 tahun ditahan sepasukan polis dari Bahagian Siasatan Jenayah Ibu Pejabat Polis Daerah (IPD) Kota Kinabalu.

“Pada jam 4.25 pagi, Khamis lalu, mangsa yang dalam keadaan mabuk hendak menaiki keretanya di kawasan Menggatal sebelum didatangi beberapa orang lelaki yang kemudian memukul mangsa sehingga pengsan.

“Mangsa kemudian dibawa ke satu lokasi sebelum beg mengandungi wang tunai RM8,000 dan telefon bimbitnya dilarikan oleh suspek. Mangsa kemudian meminta tolong daripada orang awam untuk menghubungi pihak polis,” katanya di sini, hari ini.

George berkata, mangsa yang cedera pada kepala kemudian dihantar ke Hospital Queen Elizabeth II (HQE II) untuk rawatan lanjut.

“Susulan kejadian itu, pada jam 10.30 malam hari sama, polis menahan seorang lelaki di sebuah restoran di CKS Menggatal, di sini, kerana disyaki terbabit dalam kes berkenaan.

“Hasil soal siasat ke atas suspek itu, keesokannya polis menahan lima lelaki yang disyaki terbabit dalam kes samun berkenaan di kawasan Kampung Darau, Menggatal.

“Polis turut merampas beberapa barang yang disyaki hasil samun termasuk wang tunai berjumlah RM214,” katanya.

Beliau berkata, siasatan mendapati wang tunai yang dilarikan suspek bernilai RM8,000 adalah wang untuk membeli barangan bagi membuat perabot dan wang gaji mangsa.

“Siasatan masih dijalankan dan mendapati empat daripada enam suspek mempunyai rekod jenayah lampau berkaitan kes dadah dan curi kenderaan. Hasil saringan air kencing, semua suspek positif syabu.

“Semua suspek kini direman untuk siasatan lanjut mengikut Seksyen 394 Kanun Keseksaan kerana melakukan samun sehingga menyebabkan kecederaan,” katanya. – Berita Harian


PSS Bukan Beri Kewarganegaraan Kepada Warga Asing

PAPAR: Kementerian Dalam Negeri menegaskan pelaksanaan Pas Sementara Sabah (PSS) yang dijadikan isu pembangkang pada Pilihan Raya Kecil (PRK) Kimanis, tiada kaitan dengan soal kewarganegaraan.

Menterinya, Tan Sri Muhyiddin Yassin, menjelaskan PSS tertakluk kepada undang-undang imigresen, sedangkan aspek kewarganegaraan termaktub dalam undang-undang berkaitan kewarganegaraan mengikut perlembagaan negara.

Katanya, tiada cara yang membolehkan pemegang kad PSS menggunakan dokumen itu bagi mendapatkan taraf kewarganegaraan atau disalah guna untuk apa sahaja tujuan termasuk bagi mendapatkan hak sama seperti dinikmati warga negara.

“Ini tak ada kaitan dengan soal kewarganegaraan yang hangat dibincang, dijadikan bahan politik dan dibahas oleh pembangkang yang dahulunya mereka adalah kerajaan. Dia takut ini satu langkah pertama untuk memberi kewarganegaraan. Ia isu yang berbeza, tiada kaitan dengan ini.

“Kewarganegaraan di bawah undang-undang kewarganegaraan Perlembagaan Malaysia sedangkan ini (PSS) tak ada membabitkan perlembagaan. Ini dari segi undang-undang imigresen, sebab tak boleh biarkan orang tiada dokumen.

“Sedangkan rakyat Sabah pun ada rekod imigresen juga, apa lagi orang datang dari luar seperti Filipina dan Indonesia. Orang di Sabah lebih tahu perkara ini bahawa semua orang mesti ada rekod,” katanya pada sidang media selepas program bersama anggota Jabatan Sukarelawan Malaysia (RELA), di sini, hari ini.

Beliau berkata demikian bagi menjelaskan pelbagai tuduhan pembangkang yang mendakwa PSS adalah kaedah untuk menjadikan warga asing yang sudah lama berada di negeri ini sebagai warga negara.

PSS adalah dokumen baharu yang akan dikeluarkan kepada warga asing memegang dokumen IMM13, Kad Burung-Burung dan Sijil Banci, mulai 1 Jun depan dengan jumlah keseluruhan berdasarkan rekod Jabatan Imigresen, Majlis Keselamatan Negara (MKN) dan Jabatan Ketua Menteri Sabah, sebanyak 136,055 orang.

Muhyiddin turut membidas kenyataan Presiden UMNO, Datuk Seri Dr Ahmad Zahid Hamidi yang sebelum ini menafikan cadangan PSS pernah disuarakan kerajaan Barisan Nasional (BN).

Beliau menjelaskan, berdasarkan rekod kementeriannya, cadangan itu bermula dengan pengeluaran pas dipanggil Pas Residen yang dibentang dan dipersetujui dalam mesyuarat jawatankuasa induk pengurusan warga asing bilangan dua pada 2015, ketika era kerajaan BN.

“Ia dipersetujui setiausaha kerajaan negeri Sabah pada 31 Julai 2015 yang mana keputusan dalam mesyuarat itu mengatakan Pas Residen yang diberikan kepada pemegang IMM13, Kad Burung- Burung dan Sijil Banci. Ini oleh pentadbiran lalu.

“Keduanya prosedur operasi standard (SOP) Pas Residen yang disediakan ini perlu mengambil kira pelbagai aspek termasuk keselamatan dan keupayaan pemohon, ketiganya jawatankuasa khas ini ditubuhkan untuk meneliti keseluruhan aspek bagi cadangan pemeluasan kad residen yang diketuai oleh Ketua Setiausaha Kementerian Dalam Negeri lalu dan Setiausaha Kerajaan Negeri Sabah.

“Kemudian, cadangan dasar Pas Residen Sementara Sabah (PRESS) dibentang dan dipersetujui dalam mesyuarat majlis jawatankuasa pada 15 Februari 2016 selepas mesyuarat peringkat pegawai,” katanya.

Cadangan itu kemudian dibentang ke mesyuarat jawatankuasa pengurusan warga asing Sabah bilangan satu 2016 pada 16 Mei 2016 yang dipengerusikan Ahmad Zahid yang ketika itu Menteri Dalam Negeri bersama Ketua Menteri Sabah ketika itu, Tan Sri Musa Aman.

Muhyiddin berkata, selaras peralihan kerajaan pada 2018, perkara itu diteliti semula dan dibentangkan balik sebelum pihaknya bersetuju untuk mengkaji dan menelitinya semula secara mendalam dan dibuat penambahbaikan.

“Ia kemudian dibentang dalam mesyuarat jawatankuasa induk pada 6 September 2019 dan mesyuarat bersetuju dengan pelaksanaan PSS kepada pemegang IMM13, Kad Burung-Burung dan Sijil Banci mulai 1 Jun 2020,” katanya.


PRK Parlimen Sandakan Vivian Wong diumumkan calon PH

SANDAKAN: Anak bongsu kepada mendiang Datuk Stephen Wong Tien Fatt, Vivian Wong, diumumkan sebagai calon Pakatan Harapan (PH) bagi Pilihan Raya Kecil (PRK) Parlimen Sandakan, sebentar tadi.

Pengumuman khas itu dilakukan Ketua Menteri Sabah, Datuk Seri Mohd Shafie Apdal, selepas sesi bersama rakyat di Dewan Masyarakat Sandakan, di sini.

Yang turut hadir, veteran DAP, Lim Kit Siang, dan Setiausaha Agung DAP, Lim Guan Eng.

Vivian, 30, yang memiliki Ijazah Sarjana Muda Perhubungan Awam daripada Murdoch University, Australia, adalah pegawai khas kepada mendiang bapanya di Kementerian Kesihatan dan Kesejahteraan Rakyat Sabah.

Beliau turut terbabit dalam kempen politik mendiang bapanya yang memenangi kerusi Parlimen Sandakan pada Pilihan Raya Umum Ke-14 (PRU-14). – Berita Harian


Sabah Benarkan Aktiviti Keagamaan & Kunjungan Sempena Krismas

KOTA KINABALU: Penganut Kristian di Sabah yang akan menyambut Krismas pada 25 Disember ini dibenarkan menunaikan aktiviti keagamaan di gereja dan menerima kehadiran tetamu di rumah dengan kehadiran 50 peratus kapasiti ruang.

Berdasarkan prosedur operasi standard (SOP) yang disediakan Kementerian Pembangunan Masyarakat dan Kesejahteraan Rakyat Sabah, kehadiran penganut dan tetamu bagaimanapun hanya untuk yang sudah lengkap vaksin.

Menteri Kerajaan Tempatan dan Perumahan Sabah, Datuk Masidi Manjun dalam kenyataannya berhubung SOP sambutan Krismas Fasa 4 Pelan Pemulihan Negara (PPN) bagi negeri itu, berkata aktiviti keagamaan di gereja turut dihadkan kepada maksimum dua jam, manakala kunjungan tetamu di rumah dihadkan selama tiga jam.

Katanya, aktiviti membabitkan sentuhan termasuk bersalaman dan berpelukan juga tidak dibenarkan, manakala kehadiran kanak-kanak di bawah 12 tahun perlu ditemani ibu bapa yang sudah lengkap vaksin.

“Penjarakan fizikal sekurang-kurangnya satu meter dan pemakaian pelitup muka perlu dilaksanakan sepanjang aktiviti keagamaan di rumah ibadat dan kehadiran tetamu di rumah atau kediaman penganut.

“Pemeriksaan suhu juga perlu dilakukan sebelum masuk ke rumah ibadat atau kediaman dan jika ada penganut atau pengunjung dikesan mencatat suhu melebihi 37.5 darjah celsius, ahli jawatankuasa rumah ibadat atau tuan rumah perlu memastikan mereka tidak dibenarkan masuk,” katanya.

Sementara itu, katanya, pengagihan makanan berbungkus di rumah ibadat dibenarkan, manakala bazar sempena Krismas juga dibenarkan namun tertakluk kepada kelulusan pihak berkuasa tempatan (PBT).

Masidi yang juga jurucakap perkembangan harian COVID-19 Sabah, berkata, SOP itu ditetapkan untuk aktiviti menjelang Krismas pada 24 Disember dan sambutan Krismas pada 25 Disember.

Selain itu, beliau berkata, SOP yang sama turut ditetapkan bagi aktiviti keagamaan bukan Islam dan kunjungan tetamu sempena sambutan akhir tahun dan tahun baharu pada 31 Disember dan 1 Januari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Saya Rayu Dr Mahathir Jangan Letak Jawatan” – Anwar

KUALA LUMPUR: Datuk Seri Anwar Ibrahim berkata, beliau telah merayu kepada Tun Dr Mahathir Mohamad supaya tidak melepaskan jawatan sebagai Perdana Menteri.

“Saya bersama beliau, saya dimaklumkan tetapi tidak dapat memaklumkannya sehinggalah ia diumumkan secara terbuka (keputusan letak jawatan).

“Saya merayu kepada beliau bagi pihak PKR dan Pakatan Harapan (PH) untuk kekal,” kata Presiden PKR itu kepada pemberita sejurus pulang dari Istana Negara.

Sebelum menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Anwar bersama-sama isterinya yang juga Timbalan Perdana Menteri, Datuk Seri Dr Wan Azizah Wan Ismail bertemu Dr Mahathir di kediaman Perdana Menteri di Seri Kembangan.Turut serta dalam pertemuan dengan Dr Mahathir ialah Presiden Amanah, Mohamad Sabu dan Setiausaha Agung DAP, Lim Guan Eng.

Dalam pertemuan itu, Anwar ada memaklumkan pada Dr Mahathir agar mereka sama-sama menangani ‘pengkhianatan’ yang berlaku.

Dr Mahathir juga, kata Anwar, memaklumkan tidak terlibat dalam usaha menggulingkan kerajaan PH.


Penjajaran Semula Mungkin Berlaku Selepas PRN Sabah, Kata Penganalisis

KOTA KINABALU: Seorang penganalisis berkata, parti pembangkang tidak mempunyai logo menjelang Pilihan Raya Negeri akan datang mungkin menyaksikan penjajaran semula politik yang besar, jika tiada parti mempunyai majoriti mutlak selepas PRN Sabah.

Rahezzal Shah Abd Karim dari Universiti Teknologi Mara Sabah, berkata tiada perbincangan serius antara parti itu mengenai penggunaan logo sama untuk menghadapi PRN.

Setakat ini, hanya Warisan Plus terdiri daripada Upko, PKR dan DAP, dilaporkan akan membincangkan kemungkinan menggunakan logo Warisan menyertai PRN.

Walaupun beliau tidak percaya penggunaan logo sama akan memberi kelebihan kepada mana-mana pihak, tetapi tidak bertanding atas tiket sama bermaksud parti itu bebas memihak kepada mana-mana parti jika menemui kebuntuan.

“Jika berlaku DUN tergantung, anda tidak boleh menolak kemungkinan apa saja gabungan yang dibentuk boleh berubah,” katanya kepada FMT.

“Di sinilah logo memainkan peranan. Kelebihan menggunakan logo sendiri ialah anda boleh membentuk gabungan dengan Warisan atau mana-mana parti dan beritahu pengundi ianya bukan pertukaran kem.

“Anda juga boleh beritahu pengundi anda sedia bekerjasama, tetapi pada masa sama, anda bebas dan tidak terikat dengan mana-mana struktur politik atau terikat dengan mana-mana pakatan.”

Rahezzal berkata, ia boleh difahami sebahagian besar parti pembangkang di Sabah mempunyai persefahaman antara satu sama lain untuk mengalahkan Warisan Plus, tetapi itu sekadar pakatan longgar.

Katanya, tidak seperti pilihan raya umum lalu, mereka tidak berada di bawah satu payung rasmi, misalnya Barisan Nasional (BN).

“Jika berlaku DUN tergantung, maka kemungkinan besar kita dapat melihat penjajaran besar-besaran antara parti politik di Sabah, tidak kira mereka berpihak kepada Umno atau PPBM, supaya mereka dapat membentuk kerajaan.”

“Anda tidak akan tahu apa bakal berlaku selepas pilihan raya. Bahkan perkara tidak terfikir boleh berlaku.

“Kita tak tahu, mungkin PBS boleh bekerjasama dengan Warisan dan parti kecil lain, daripada menyokong BN…mereka mungkin beralih menyokong Warisan. Perkara sama boleh dikatakan untuk parti dalam Warisan Plus (bertukar kem).

“Cuba bayangkan kalau perbezaan jumlah kerusi dimenangi hanya satu atau 2. Jadi, saya rasa pada masa itu, Warisan perlu realistik dan melihat kedudukannya untuk membentuk kerajaan.”

Walaupun Warisan Plus ialah pakatan pilihan raya yang jelas, tetapi bukannya bagi pembangkang, walaupun ramai yang berpihak kepada Perikatan Nasional.

Umno Sabah dijangka bertanding di bawah logo BN, bersama rakan rasmi, MCA Sabah dan Parti Bersatu Rakyat Sabah.

Baru-baru ini, PBS dilaporkan berkata, selepas 16 tahun, ia akan menggunakan simbol sendiri yang tidak asing lagi, sementara Jeffrey Kitingan, yang merupakan presiden STAR, berkata masih perlu dilihat jika satu logo umum akan digunakan pembangkang.

Kedua-dua parti berpihak kepada PN. PPBM Sabah ialah satu-satunya parti PN di negeri itu, dan ia juga dilihat akan menggunakan simbol sendiri untuk PRN itu.

Pada masa sama, Parti Liberal Demokratik (LDP) menganggap dirinya kuasa ke-3, sebagai entiti bebas.

Begitu juga Parti Cinta Sabah, yang kini diketuai bekas menteri luar, Anifah Aman, yang berkata parti itu mahu bergerak bersendirian sekarang.

Rahezzal terkejut tiada orang bercakap mengenai DUN tergantung.

“Semua ini berlaku kerana apa yang berlaku pada 2018; berlaku DUN tergantung. Disebabkan itu, ada yang bertukar kem.

“Jadi, saya rasa mulai sekarang, lebih banyak perbincangan perlu difokuskan dengan memberi tekanan kepada pembangkang dan Warisan – jika berlaku DUN tergantung, apa yang mereka akan lakukan?

“Mereka tak boleh kata akan fikir mengenainya apabila ia berlaku. Kita sudah melaluinya pada 2018 dan lihatlah di mana kita sekarang.”

Warisan-Pakatan Harapan dan BN terikat 29 kerusi daripada 60 kerusi DUN selepas PRU Mei 2018, dengan STAR memegang baki 2 kerusi, menjadikannya penentu.

Parti pembangkang kemudiannya berpihak kepada BN, dengan memberikan majoriti mudah untuk membentuk kerajaan, di mana Musa Aman mengangkat sumpah sebagai ketua menteri pada 10 Mei 2018.

Tetapi, ia disusuli pembelotan dalam BN, dengan Adun Upko dan Umno bertukar kem dan menyokong Presiden Warisan, Shafie Apdal yang dilantik sebagai ketua menteri 2 hari kemudian. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Iklan Kerja Kosong Sabah 2021 | 10 Jawatan Kosong

10 Kekosongan sebagai Pengawal Keselamatan Di Benta Wawasan SDN BHD

Jawatan-jawatan ini terbuka kepada semua warganegara Malaysia yang berkelayakan & memenuhi kriteria yang telah ditetapkan.

Oleh itu, dipelawa kepada semua pemohon yang berminat untuk mengisi kekosongan jawatan ini.Untuk maklumat lanjut, sila baca keterangan pada memo iklan tersebut.

Sekian, Terima kasih.HRD, Benta Wawasan SDN BHD

Untuk melihat jawatan kosong yang lain anda boleh terus melawat Official Website Benta Wawasan di : www.bentawawasan.com.my


10,000 Unta Dahaga Bakal Ditembak

SYDNEY – Penembak tepat di Australia hari ini akan mula menembak sehingga 10,000 ekor unta selepas kemarau mendorong haiwan itu menghampiri bandar kecil untuk mencari air sekali gus membahayakan komuniti pribumi.

Menurut pegawai tempatan di Australia Selatan, sejumlah besar ternakan itu telah menceroboh kawasan masyarakat luar bandar dan mengancam makanan, minuman serta merosakkan infrastruktur selain membahayakan pemandu.

Tembakan selama lima hari di Tanah Anangu Pitjantjatjara Yankunytjatjara (APY) yang merupakan rumah kepada kira-kira 2,300 penduduk pribumi di barat laut Australia Selatan adalah pertama kali dilakukan di negeri ini.

“Kumpulan unta itu mencetuskan tekanan ke atas komuniti orang asli di Tanah APY dan operasi pastoral kerana ia juga mencari air,” kata jawatankuasa eksekutif APY dalam satu kenyataan.

Sementara itu, Jabatan Alam Sekitar Australia Selatan yang menyokong pemusnahan tersebut berkata, kemarau juga telah mewujudkan isu kebajikan haiwan kritikal kerana ada unta mati akibat dahaga atau dipijak antara satu sama lain ketika mencari air.

“Dalam sesetengah kes, haiwan mati mencemarkan sumber air penting dan tapak kebudayaan,” kata jurucakap jabatan itu.

Unta mula diperkenalkan di Australia pada 1840-an untuk membantu penerokaan kawasan pedalaman di benua terbabit.

Kini, Australia dianggap mempunyai populasi unta terbesar di dunia dengan anggaran rasmi menunjukkan lebih sejuta menduduki padang pasir di negara itu. – AFP


(VIDEO) Bomoh Ular Maut

Kalimantan Barat: Seorang bomoh ular, Norjani menemui ajalnya selepas dipatuk ular ketika beraksi menjinakkan seekor ular tedung selar, Ahad lalu.

Kematian lelaki itu mendapat liputan meluas dan menjadi bualan ramai.

Kejadian Norjani dipatuk ular sempat dirakam dalam video berdurasi 3 minit 13 saat sebelum ia tular di media sosial.

Tribune News melaporkan, mangsa yang menetap di Kampung Pak Utan, Toho daerah Mempawah itu melakukan aksi menjinakkan ular berkenaan, Sabtu lalu.

Ketika melakukan aksi yang diperhatikan orang ramai itu, ular terbabit tiba-tiba mematuk bahagian tangan kanan lelaki itu diikuti keningnya.

Selepas kejadian, lelaki terbabit dikatakan menolak untuk dirawat di klinik.

Dia dilihat masih tersenyum selepas dipatuk dua kali, malah sempat menepuk-nepuk kepala ular sepanjang lima meter itu sebelum menyerahkan reptilia itu kepada orang ramai.

Ketua Kampung Pak Utan dikenali sebagai Samuel berkata, Norjani digelar bomoh ular berikutan kemahirannya mengendalikan reptilia itu.

Katanya, Norjani menetap bersama anaknya selepas isteri meninggal dunia.

“Dia membuat sebuah pondok di gunung tempat dia menoreh getah dan berladang.

“Biasanya, dia juga menangkap ular dan disimpan di pondoknya itu sebelum melakukan aksi bersama haiwan itu,” katanya.

Menurutnya, seminggu sebelum kejadian, Norjani menangkap seekor ular tedung selar.

“Biasanya, sebelum melakukan aksi, Norjani akan membuang terlebih dulu bisa ular itu dalam gelas sebelum dibawa beraksi.

“Kemungkinan bisa ular itu belum habis dibuang sepenuhnya menyebabkan patukan ular itu meracuni Norjani,” katanya.

Sementara itu, Ketua Polis Toho Dede Hasanuddin berkata, mangsa yang demam sekitar jam 6.30 petang waktu tempatan dikejarkan ke klinik berdekatan.

“Mangsa sempat mendapatkan rawatan, namun meninggal dunia selepas itu.

“Ular itu pula dibunuh keluarga Norjani,” katanya mengesahkan kejadian itu kepada Kompas.com – Agensi


Bantah Laungan Azan, Polis Labuan Buka Kertas Siasatan

LABUAN: Polis Labuan membuka kertas siasatan berkaitan tiga laporan polis berhubung hantaran melalui Facebook yang membantah laungan azan di Masjid Sultan Muhammad V.

Pemangku Ketua Polis Labuan Deputi Superintendan Mohd Ibrahim Mohd Ghani berkata, siasatan dimulakan dari pelbagai sudut bagi menyelesaikan isu sensitif berkenaan.

“Kita mengambil berat kepada laporan yang dibuat berkaitan hantaran di platform sosial media itu yang menyentuh sensitiviti umat Islam.

“Difahamkan, akaun Facebook itu adalah palsu, namun usaha sudah dimulakan mendapatkan butiran pemilik akaun itu melalui bantuan Suruhanjaya Komunikasi Multimedia (SKMM),” katanya kepada Bernama hari ini.

Umno bahagian Labuan membuat laporan polis pada Sabtu terhadap pemilik akaun Facebook Jason Ho yang memuat naik hantaran membantah laungan azan menggunakan pembesar suara, serta ugutan yang berbau perkauman.

Laporan polis terhadap hantaran yang boleh menjejaskan keharmonian kepelbagaian kaum dan agama itu, dibuat Setiausaha Umno Bahagian Labuan Dzulfaizal Ab. Manan di balai polis Labuan.

Turut membuat laporan polis pada hari yang sama ialah, Pergerakan Pemuda Umno Bahagian Labuan yang diketuai Ketuanya Musa Basman.

Menurut Dzulfaizal dan Musa, laporan itu dibuat sebagai tanda sokongan kepada Jawatankuasa Masjid Sultan Muhammad V (yang membuat laporan pada 26 Feb) mahukan pemilik Facebook berkenaan disiasat.

“Individu itu sudah memuat naik hantaran di halaman Facebook Masjid Sultan Muhammad V, yang mendakwa laungan azan solat lima waktu menganggu ketenteraman.

“Apa yang dinyatakan individu berkenaan adalah sesuatu yang tidak wajar, kerana selama ini di Labuan tidak pernah wujud masalah bantahan berkaitan laungan azan,” kata Dzulfaizal.

Lebih mengejutkan lagi katanya, mesej dari individu berkenaan juga mengandungi unsur ugutan dan berbaur penghinaan terhadap agama Islam, dengan tuduhan yang melampau.

“Individu itu mendakwa bahawa ‘Islam is fake’, penganas dan sebagainya. Kenapa perlu dikatakan agama kami membawa kebencian dan keganasan?” katanya.

Dzulfaizal yang juga Pengerusi Majlis Perwakilan Penduduk Labuan, menyifatkan individu terbabit sebagai tidak menghormati agama Islam, yang merupakan agama rasmi Persekutuan yang jelas termaktub dalam perlembagaan, sambil meminta supaya perkara ini dapat disiasat dengan segera.

“Sekiranya pemilik akaun Facebook itu adalah samaran, kami berharap agensi yang berkaitan khususnya SKMM, dapat bertindak dan mengesan individu itu untuk tindakan selanjutnya,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Video Seks: Jabatan Peguam Negara Tidak Akan Mendakwa Sesiapa – Tommy Thomas

KUALA LUMPUR: Peguam Negara, Tan Sri Tommy Thomas berkata pihaknya memutuskan tidak akan mendakwa mana-mana pihak berhubung kes video seks yang dikaitkan dengan seorang menteri.

Tommy berkata, setelah menyemak keterangan yang dikumpulkan dan dikemukakan oleh polis kepada jabatannya, Timbalan Pendakwa Raya sebulat suara mengesyorkan tiada pertuduhan boleh dibuat berhubung isu video itu.

“Saya sudah menerima syor terbabit dan membuat keputusan tidak mendakwa mana-mana pihak. Selaras dengan amalan biasa, penyiasatan boleh dibuka semula jika dan apabila keterangan baru diperoleh,” katanya dalam satu kenyataan.

Beliau berkata, sejak 13 Jun tahun lalu, pihaknya dan PDRM secara bersama meneliti kertas siasatan berkaitan dengan video seks dengan beberapa perbincangan diadakan untuk menyemak keterangan dikumpulkan PDRM pada setiap peringkat penyiasatan.

Siasatan dijalankan di bawah seksyen-seksyen 377B dan 377D Kanun Keseksaan. Ramai saksi ditemubual, selain tangkapan dan reman beberapa saksi berkaitan.

“Pelbagai keadaan menyumbang kelewatan dalam melengkapkan siasatan ini, terutamanya masa yang lama diambil sebelum laporan forensik dimuktamadkan.

“Ketika siasatan, proses undang-undang perlu dipatuhi, keperluan prosedur dan teknikal untuk analisis forensik yang wajar perlu diikuti,” katanya.

Perkara ini kata beliau termasuk menangani kekangan dan prosedur kerajaan untuk mendapatkan kelulusan kewangan tambahan bagi membolehkan PDRM melengkapkan penyiasatan.

“Video berkenaan dihantar untuk ditentukan ketulenan dan pengecaman wajah dalam dan luar negara. Pernyataan saksi direkod polis, keterangan dokumentari dikumpulkan dan analisa forensik adalah sebahagian kertas siasatan yang dirujuk kepada jabatan ini untuk keputusan.

“CyberSecurity Malaysia membuat kesimpulan biarpun video terbabit tulen, pengecaman wajah tidak dapat dipastikan kerana resolusi rakaman video yang rendah yang mana analisis sudah dijalankan,” katanya.

Tommy menjelaskan disebabkan dapatan tidak konklusif itu, PDRM menghantar untuk dianalisa secara bebas oleh pakar forensik di Amerika Syarikat dan menerima keputusan analisa pada Disember lalu.

“Laporan bebas ini mengesahkan dapatan CyberSecurity, antara lainnya, ‘kegagalan mengenal pasti individu-individu dalam video tular itu disebabkan resolusi yang rendah dan kualiti video dan rangka video yang sedikit untuk membolehkan suspek dilihat dengan jelas’.

“Secara berasingan PDRM juga menerima suatu laporan analisa dibuat orang persendirian tanpa diminta. Laporan mengesahkan dapatan kedua-dua laporan di atas bahawa pengenalan identiti tidak boleh dibuat secara konklusif berdasarkan analisa pengecaman wajah,” katanya.


Musa Aman dibawa ke mahkamah

PUTRAJAYA: Kenderaan yang membawa bekas Ketua Menteri Sabah Tan Sri Musa Aman keluar dari Ibu Pejabat Suruhanjaya Pencegahan Rasuah Malaysia (SPRM) jam 1 tengah hari.

Beliau dibawa menaiki kenderaan jenis Toyota Alphard hitam diiringi empat kenderaan pengiring dan tiga motosikal menuju ke Mahkamah Sesyen Kuala Lumpur.

SPRM dalam kenyataan hari ini memaklumkan, Musa ditahan berhubung siasatan kes rasuah selepas suruhanjaya itu mendapat izin mendakwa daripada Pejabat Peguam Negara.

Penahanan dibuat jam 10.05 pagi di Ibu Pejabat SPRM, di sini hari ini.

Susulan itu, Musa akan menghadapi beberapa pertuduhan mengikut Akta Pencegahan Rasuah (APR) 1997. – Berita Harian


Indonesia Catat 954 Lagi Kes Baharu & 35 Kes Kematian Covid-19 Dalam Tempoh 24 Jam

JAKARTA: Kes positif Covid-19 di Indonesia kini melepasi angka 46,000, susulan penambahan 954 kes baharu bagi tempoh 24 jam.

Jurucakap Pemerintah Indonesia berkenaan COVID-19, Achmad Yurianto berkata bagi tempoh 12 tengah hari semalam sehingga 12 tengah hari ini, 35 lagi kematian berlaku, menjadikan jumlah keseluruhan kematian sehingga kini berjumlah 2,500 orang.

“Kes positif kini 46,845 manakala sebanyak 12,999 pesakit masih dalam pemantauan COVID-19,” katanya dalam sidang media hariannya yang disiarkan menerusi YouTube rasmi Badan Nasional Pengurusan Bencana (BNPB) Indonesia.

Provinsi Jawa Timur mencatatkan jumlah kematian tertinggi keseluruhan iaitu 728 kes, diikuti provinsi Jakarta (586 kes), Jawa Barat (171), Kalimantan Selatan (165) dan selebihnya di wilayah-wilayah lain di Indonesia.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki rogol anak kandung kena 25 tahun, 10 sebatan

KOTA KINABALU: Seorang lelaki tempatan berumur 35 tahun yang merogol anak perempuannya 10 kali sejak tahun lepas, dipenjara 25 tahun dan dikenakan 10 sebatan rotan.

Hakim Mahkamah Sesyen Noor Hafizah Mohd Salim menjatuhkan hukuman itu kepada penyelia sebuah kilang plastik selepas dia mengaku bersalah kepada tuduhan terhadapnya itu pada Selasa.

Dia merogol anaknya yang berusia 12 tahun itu pada pukul 3 petang 10 Mac tahun ini di sebuah rumah di sebuah kampung di Kinarut, Papar.

Kesalahan di bawah Seksyen 376 (3) Kanun Keseksaan itu membawa hukuman penjara lapan dan 30 tahun, serta sebatan sekurang-kurangnya 10 kali, jika sabit kesalahan.

Mahkamah memerintahkan lelaki itu menjalani hukuman penjara dari tarikh dia ditangkap.

Sebelum menjatuhkan hukuman itu, mahkamah menyatakan, sebagai bapa mangsa, lelaki itu bertanggungjawab menjaganya tetapi sebaliknya mengambil kesempatan dengan merogol mangsa.

Semasa rayuan, lelaki yang tidak diwakili itu meminta hukuman ringan, mengatakan dia mempunyai dua lagi anak kecil yang perlu dijaga.

Dia memberitahu mahkamah bahawa rumah di mana keluarganya tinggal sekarang ini adalah rumah pekerja kilang, dan jika dia dipenjarakan, keluarganya tidak akan ada tempat tinggal.

Bagaimanapun, Timbalan Pendakwa Raya Megat Mahathir menggesa mahkamah menjatuhkan hukuman berbentuk pencegahan atas sebab lelaki itu telah melakukan jenayah yang amat kejam terhadap anaknya sendiri.

Megat menambah bahawa mangsa mengalami trauma akibat insiden itu. Dia berkata hukuman berat itu mengambil kira kepentingan awam dan juga mencegah orang lain daripada melakukan kesalahan serupa.

Mahkamah mendengar bahawa pada 11 Mac tahun ini, insiden itu terbongkar apabila mangsa mendedahkan perkara bahawa bapanya telah merogolnya kepada ibunya, dan ibunya kemudian membuat laporan polis terhadap lelaki itu.

Siasatan lanjut mendedahkan bahawa semasa insiden itu, ibu dan dua lagi adik mangsa tidak ada di rumah dan mangsa cuba melawan bapanya tetapi gagal.

Mangsa mendedahkan bahawa bapanya telah merogolnya kira-kira 10 kali sejak tahun lepas, di mana bapanya akan memujuk sebelum merogolnya di beberapa tempat termasuk di hutan dan kilang di mana dia bekerja.

Bapanya juga memberi amaran kepada mangsa supaya tidak memberitahu orang lain mengenai insiden itu, kalau tidak, mangsa akan dimarahi oleh ibunya.

Mangsa merupakan anak sulung daripada tiga beradik. – Harian Ekspres


TERKINI! Tarikh Hari Raya Aidiladha Bakal Diumumkan Malam Ini

PUTRAJAYA : Pengumuman tarikh Hari Raya Aidiladha bagi tahun ini akan diisytiharkan secara rasmi pada pukul 8 malam ini.

Perkara tersebut dimaklumkan Jabatan Kemajuan Islam Malaysia (JAKIM) menerusi laman Facebook rasmi sebentar tadi.

“Penyimpan Mohor Besar Raja-Raja akan membuat pengumuman rasmi berkenaan penetapan tarikh rasmi Hari Raya Haji (Aidiladha) bagi tahun 2022 di Malaysia.

“Pengumuman yang dinantikan oleh semua umat Islam itu akan disiarkan menerusi radio dan televisyen (RTM TV1),” maklum kenyataan itu.

Dalam pada itu, JAKIM menambah, keputusan serta kaedah penetapan tarikh tersebut adalah berpandukan cerapan anak bulan.

“Majlis Raja-Raja telah mempersetujui bahawa keputusan dan cara bagi menetapkan tarikh Hari Raya Haji/Korban adalah berdasarkan rukyah (melihat anak bulan) dan hisab (pengiraan secara matematik dan astronomi),” tambahnya.

Setakat ini, tarikh Hari Raya Aidiladha bagi tahun ini seperti yang sudah dijadualkan dalam kalendar adalah pada 10 Julai depan.

Bagaimanapun tarikh sebenarnya berdasarkan cerapan anak bulan akan diumumkan secara rasmi pada malam ini

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Terselamat Diserang Buaya Di Sungai Gadong

BEAUFORT: Seorang lelaki berjaya menyelamatkan diri selepas bergelut dengan seekor buaya dalam kejadian di kawasan laut di Sungai Gadong, di sini, semalam.

Bagaimanapun, dalam kejadian jam 3.30 petang itu, mangsa yang dikenali sebagai Kasturi Alang, 53, terpaksa menerima 17 jahitan selepas cedera di bahu dan belakang badan akibat digigit reptilia berkenaan.

Kasturi yang ditemui berkata, kejadian berlaku ketika dia dan isteri serta ibu mertua pergi ke tempat kejadian untuk mencari siput.

Katanya, mereka kemudiannya berpecah ke tempat berasingan untuk mencari hasil siput di kawasan laut berkenaan.

“Bagaimanapun, dalam sekelip mata, saya diserang dari arah belakang oleh seekor buaya. Saya terpaksa bergelut hampir lima minit di dalam air sebelum berjaya melepaskan diri.

“Isteri dan ibu mertua yang berada berhampiran juga tidak dapat berbuat apa-apa namun bernasib baik kerana tidak diserang buaya berkenaan,” katanya ketika dihubungi, hari ini.

Kasturi berkata, selepas berjaya keluar menyelamatkan diri, dia menyedari mengalami kecederaan di belakang badan dan bahu kanan.

Katanya, mereka kemudiannya bergegas keluar dari kawasan itu dan terus ke Klinik Kesihatan Padas Damit untuk mendapatkan rawatan.

“Saya kemudiannya dihantar ke Hospital Beaufort untuk menerima rawatan lanjut susulan kecederaan yang dialami,” katanya.

Kasturi yang tinggal di Kampung Bintuka berkata, sebelum ini mereka sedia maklum kawasan itu sememangnya ada buaya namun tidak pernah berlaku sebarang kejadian serangan haiwan berkenaan.

Katanya, dia bersyukur kerana terselamat dan kini berada dalam keadaan stabil serta dibenarkan pulang ke rumah selepas menerima rawatan.


DBKK Nyah Cemar 47 Premis Di Kota Kinabalu

KOTA KINABALU: Sebanyak 47 premis sudah melalui proses nyah cemar dilakukan Dewan Bandaraya Kota Kinabalu (DBKK), setakat hari ini.

Pengarah Jabatan Landskap DBKK merangkap Pengurus Pasukan Disinfeksi Covid-19 DBKK, Robert Lipon berkata menerusi jumlah itu, 12 premis membabitkan masjid, 10 surau dan tujuh bangunan pasar.

“Kita juga laksanakan nyah cemar di enam bangunan milik DBKK, empat pejabat kerajaan, tiga sekolah dan dua terminal bas.

“Antara lokasi terbabit termasuk Pasar Besar Kota Kinabalu, Pasar Tanjung Aru dan Pasar Inanam.

“Kita akan lakukan nyah cemar jam 2 petang selepas semua premis menutup operasi sepanjang Perintah Kawalan Pergerakan (PKP) bagi memudah proses ini.

“Pelaksanaannya dilakukan setiap hari, sejak 18 Mac lalu dan ia berterusan sehingga selesai,” kata dihubungi, hari ini.

Dalam pada itu, Robert berkata 55 kakitangan DBKK pelbagai bahagian terbabit dalam pelaksanaan nyah cemar terbabit.

“Semua kakitangan akan dibahagikan kepada beberapa kumpulan bagi memudahkan pembahagian lokasi nyah cemar,” katanya. – Berita Harian


Jemaah Menteri Sebulat Suara Kekal Sokong Muhyiddin

KUALA LUMPUR: Ahli Jemaah Menteri hari ini sebulat suara kekal memberi sokongan penuh kepada kepemimpinan Tan Sri Muhyiddin Yassin sebagai Perdana Menteri.

Ahli Jemaah Menteri dalam kenyataan ringkas berkata, keputusan itu dibuat pada mesyuarat Kabinet yang berlangsung hari ini.

“Ahli Jemaah Menteri juga ingin memaklumkan setiap keputusan kerajaan dibuat secara kolektif oleh Jemaah Menteri setelah mengambil kira pandangan semua pihak.

“Keutamaan kerajaan ketika ini adalah untuk menjayakan Pelan Pemulihan Negara (PPN) demi kesejahteraan rakyat dan kemakmuran negara serta membawa negara keluar daripada pandemik COVID-19,” menurut kenyataan itu.

Istiadat pengurniaan surat cara pelantikan dan mengangkat sumpah jawatan Perdana Menteri pula diadakan pada 30 Februari 2020.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Catat 8 Kes Kematian Hari Ini

PUTRAJAYA: Sebanyak lapan kes kematian akibat jangkitan COVID-19 dilaporkan hari ini, menjadikan jumlah keseluruhan kes kematian akibat virus itu setakat ini adalah 229 kes.

Ketua Pengarah Kesihatan, Tan Sri Dr Noor Hisham Abdullah, berkata semua kes kematian berkenaan membabitkan warga tempatan di Sabah.

Beliau berkata demikian dalam kenyataan media mengenai situasi semasa jangkitan COVID-19, hari ini.

Sabah catat 533 Kes Positif hari ini. 4 Kluster Baharu dan 8 Kematian direkodkan.

Kluster Baru – Kluster Titir, Keningau- Kluster Omadal, Semporna- Kluster Bandaran, KK- Kluster Jambul, Sandakan.

Kematian – 2 Hospital Queen Elizabeth, KK- 2 Hospital Tawau – 3 Hospital Duchess Of Kent, Sandakan- 1 Hospital Lahad Datu

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Benarkan Pengeluaran ‘One Off’ Bagi Pencarum Miliki KWSP Lebih RM10,000 – Zahid

KUALA LUMPUR: Pencarum yang mempunyai jumlah simpanan lebih RM10,000 dalam Akaun 1 Kumpulan Wang Simpanan Pekerja (KWSP) wajar dibenarkan membuat pengeluaran ‘one-off’.

Presiden UMNO, Datuk Seri Dr. Ahmad Zahid Hamidi berkata, pencarum yang mempunyai simpanan kurang RM10,000 dalam akaun yang sama pula munasabah membuat pengeluaran bulanan sebanyak RM500.

Beliau berkata, ia adalah mekanisme yang sesuai bagi pengeluaran caruman Akaun 1 KWSP dalam Belanjawan 2021 yang sedang dibahaskan di Dewan Rakyat.

“Jika Kementerian Kewangan mendapati tidak semua pencarum mempunyai simpanan Akaun 1 melebihi RM10,000, maka beberapa penyesuaian hendaklah dilakukan. Mereka yang mempunyai simpanan Akaun 1 KWSP lebih RM10,000 tidak begitu sesuai jika bayarannya dibuat hanya RM500 sebulan.

“Mereka yang mempunyai simpanan Akaun 1 KWSP melebihi RM10,000 hendaklah dibayar sekali gus, bukannya pengeluaran RM500 sebulan. Ini kerana jumlah itu (RM500) tidak memenuhi matlamat mereka bagi membayar bebanan yang ditanggung.

“Pencarum yang mempunyai simpanan KWSP kurang RM10,000, adalah munasabah jika pengeluaran RM500 sebulan dapat dilaksanakan,” katanya selepas menziarahi warga emas, Miah Abdul Rahman, 81, yang terlantar akibat sakit tua di Kampung Baharu Batu 16, Hutan Melintang, dekat sini hari ini.

Ahmad Zahid yang juga Ahli Parlimen Bagan Datuk berkata, ahli Parlimen UMNO dan Barisan Nasional (BN) sepakat menyokong permintaan Ahli Parlimen Pekan, Datuk Seri Najib Tun Razak berhubung pengeluaran simpanan KWSP.

Menurut Ahmad Zahid, saranan Najib harus diterima sebagai satu cadangan terbaik kerana rata-rata pencarum KWSP adalah mereka yang berpendapatan rendah, terutama yang mempunyai jumlah simpanan yang kurang RM10,000.

“Bagi pencarum KWSP yang mempunyai simpanan yang kurang daripada RM10,000 mesti ada mekanisme yang digunakan.

“Walaupun ucapan Belanjawan menyebut mereka telah dicadangkan untuk menerima RM500 sebulan, namun kaedah yang terbaik juga adalah bayaran sekali gus.

“Ini kerana wang itu tidak melibatkan perbelanjaan tambahan kepada kerajaan, wang itu adalah wang simpanan pencarum dalam KWSP,” katanya.

Terdahulu, Najib yang juga Pengerusi Kelab Ahli Parlimen Backbenchers (BN) menyatakan sokongan bersyarat terhadap Belanjawan 2021 dengan menuntut kerajaan membenarkan pengeluaran ‘one-off’ hingga RM10,000 daripada Akaun 1 selain melanjutkan moratorium. – Utusan


Pulihkan Semula Had Dua Penggal Pada TYT Negeri Sabah – Yong

Kota Kinabalu, Jumaat 31 Julai 2020: Semua parti politik dan calon yang bertanding dalam pilihan raya Sabah akan datang mesti berjanji untuk memulihkan Perkara 2 (3) perlembagaan Sabah yang berbunyi: “Seseorang tidaklah boleh memegang jawatan sebagai Yang di-Pertua Negeri Sabah selama lebih daripada dua penggal sama ada secara terus menerus atau selainnya. ” Artikel 2 (3) ini diluluskan semasa pemerintahan PBS 1987 untuk tujuan yang sangat baik.

Sebab utamanya cukup jelas. Sehingga Ketua Menteri hari ini tidak perlu berhadapan dengan kerumitan apabila TYT yang mengharapkan atau ingin dilantik semula melebihi dua penggal. Setiap 1 penggal adalah selama empat tahun.

Pada bulan Disember 2018, batas jangka waktu yang ditetapkan dalam Pasal 2 (3) perlembagaan dihapuskan. Secara sah, TYT kini boleh kekal sebagai TYT seumur hidup. Tidak ada jaminan oleh Ketua Menteri hari ini yang akan memuaskan hati rakyat bahawa penghapusan had istilah itu sama mulia seperti yang dituntut.

Tidak kira siapa Ketua Menteri atau siapa TYT. Institusi TYT adalah perkara yang mesti kita lindungi.

Menifesto pilihanraya Warisan atau PH ataupun BN atau Gabungan Sabah mahupun parti politik yang lain pada PRU14 tidak menyatakan “had dua penggal pada jawatan TYT akan dihapus”. Mengapa kemudian, had penggal TYT dihapuskan?

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Santuni Asnaf Sabah: 12 Sukarelawan MCM Berlepas Ke Tawau

SUBANG: Misi Santuni Asnaf di Sabah oleh Muslim Care Malaysia (Muslim Care) berlepas ke Tawau pagi ini.

Misi yang disertai 12 sukarelawan MCM itu akan menyantuni 1,000 asnaf di sekitar Tawau, Semporna, Pulau Bodgaya dan Pulau Mabul.

Presidennya, Zulkifli Wahijan berkata, misi kali ini memberi fokus kepada golongan asnaf yang terkesan kerana Perintah Kawalan Pergerakan (PKP) disebabkan Covid-19.

Menurutnya, sejak setahun Covid-19 di negara ini, MCM sudah menyalurkan lebih 300 bantuan dipelbagai peringkat seluruh negara.

“MCM terus fokus menyalurkan bantuan merentasi sempada kepada mereka yang memerlukan.

“Sumbangan orang ramai dan syarikat korporat membolehkan bantuan bernilai RM100,000 disalurkan kepada penduduk di Pantai Timur Sabah,” katanya ketika berucap dalam majlis pelepasan misi di Pangkalan Tentera Udara Diraja Malaysia (TUDM), di sini, hari ini.

Sukarelawan misi dan wartawan diterbangkan ke Tawau menaiki pesawat pengangkut A400M.

Misi kali ini mendapatkan kerjasama dan sokongan TUDM, Geng Talaqqi, Institut Pendidikan Guru (IPG) Kampus Tawau dan Surau Al Muhsinin KLCC.

Dalam pada itu, Zulkifli berkata, MCM berjaya membina 28 rumah untuk asnaf sejak setahun lalu bagi membantu mereka yang terkesan kerana pandemik ini.

MCM juga mengalu-alukan sumbangan orang ramai yang mahu menyumbang untuk misi itu yang boleh disalurkan menerusi akaun Maybank 564490413882, Bank Islam 1401401014740 dan CIMB Bank 8604171675.

“Slip pindahan wang boleh dikemukakan kepada hotline MCM di talian 011-50050035,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengunjung, Pemilik Pusat Hiburan Di Tawau Dikompaun RM70,000

TAWAU, 21 Mei : Polis mengeluarkan kompaun terhadap sembilan individu serta pemilik pusat hiburan di kawasan Fajar Kompleks, Jalan St Patrick di sini kerana ingkar prosedur operasi standard (SOP) Perintah Kawalan Pergerakan Bersyarat (PKPB), semalam.

Ketua Polis Daerah Tawau ACP Peter Umbuas berkata pada kejadian 12.20 tengah malam itu, kesemua pengunjung dan pemilik berusia antara 20 hingga 40 tahun berkenaan, di kompaun berjumlah RM70,000.

“Pasukan polis yang membuat rondaan dan pemantauan mendapati, enam lelaki serta tiga wanita berada di dalam premis hiburan itu sekali gus dikenakan kompaun RM5,000 setiap seorang, manakala pemilik kelab menerima kompaun RM25,000,” katanya dalam kenyataan di sini hari ini.

Peter berkata, tindakan kompaun itu diambil selaras dengan Seksyen 25 Ordinan Darurat (Pencegahan dan Pengawalan Penyakit Berjangkit) (Pindaan) 2021, bagi mencegah dan mengawal apa-apa penyakit berjangkit iaitu hadir di suatu tempat yang tidak dibenarkan beroperasi dalam tempoh PKPB.

Kerajaan sehingga kini masih tidak membenarkan operasi sektor hiburan termasuk kelab malam dan pusat karaoke dalam tempoh Perintah Kawalan Pergerakan ini. – BERNAMA


Istiadat Pengurniaan Suratcara Pelantikan Dan Angkat Sumpah Jawatan PM Dijadualkan Hari Ini

KUALA LUMPUR, 1 Mac (Bernama) Selepas seminggu negara menghadapi kemelut kepimpinan politik, Malaysia hari ini bakal menyaksikan Tan Sri Muhyiddin Yassin, mengangkat sumpah jawatan sebagai Perdana Menteri kelapan.

Istiadat Pengurniaan Suratcara Pelantikan dan Mengangkat Sumpah Jawatan sebagai Perdana Menteri di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dijadual diadakan di Istana Negara pada 10.30 pagi ini.

Majlis berkenaan akan disiarkan secara langsung menerusi stesen televisyen.

Pelantikan Muhyiddin, 72, yang juga Presiden Parti Pribumi Bersatu Malaysia (Bersatu) sebagai Perdana Menteri kelapan, dibuat selaras Perkara 40(2)(a) dan Perkara 43(2)(a) Perlembagaan Persekutuan.

Ahli Parlimen Pagoh itu dilantik ke jawatan nombor satu kerajaan susulan peletakan jawatan Tun Dr Mahathir Mohamad pada 24 Feb, sehingga mencetuskan krisis politik tanah air, menyaksikan kerajaan Pakatan Harapan (PH) hilang kuasa dan perubahan gabungan parti-parti politik.


Vokalis Kumpulan Rock Popular Tahun 90an Ditahan Kerana Dadah

Kuala Lumpur: Seorang penyanyi kumpulan rock popular era 90-an ditahan kerana disyaki terbabit dengan kegiatan dadah di sebuah kabin di Taman Tenaga, Cheras di sini, kelmarin.

Ketua Polis Daerah Cheras, Asisten Komisioner Mohamed Mokhsein Mohamed Zon, berkata penyanyi berusia 43 tahun itu ditahan kira-kira jam 9.30 malam selepas pihak polis menemui satu paket plastik lutsinar yang dipercayai mengandungi dadah methamphetamine seberat 0.6 gram di lokasi dia ditahan.

“Suspek ditahan bersama dadah yang dianggarkan bernilai RM100 di dalam sebuah kabin bersebelahan tempat cuci kenderaan.

“Suspek juga didapati positif dadah jenis methamphetamine, amphetamin dan tetra hydrocannabinol (THC) berikutan hasil ujian saringan air kencing terhadapnya,” katanya.

Suspek direman empat hari bermula semalam dan kes disiasat mengikut Seksyen 12 (2) Akta Dadah Berbahaya 1952 dan Seksyen 15 (1) (a) Akta Dadah Berbahaya 1952.

Kumpulan rock yang dianggotai empat orang itu ditubuhkan pada 1994 dan kali terakhir mengeluarkan album kira-kira lima tahun lalu. – BERNAMA


“Rajin upload dalam media sosial akhirnya makan diri Aliff Syukri”

Perbuatan Aliff Syukri merotan anaknya dikecam netizen.

SEBUAH badan bukan kerajaan (NGO) membuat laporan polis ke atas usahawan kosmetik Datuk Aliff Syukri kerana merotan anak perempuannya berusia sembilan tahun dengan alasan kanak-kanak itu membuka tudung.

Perbuatan itu disifatkan sebagai penderaan fizikal.

Laporan itu dibuat pada Selasa oleh Protect andSave The Children (P.S. The Children), ahli Gabungan Hak Kanak-Kanak Malaysia (CRCM) di ibu pejabat polis daerah Petaling Jaya.

CRCM dalam satu kenyataan pada Selasa berkata mereka amat terkesan dengan perbuatan Aliff Syukri.

Dalam satu perkongsian di Instagram miliknya minggu lalu, Aliff Syukri memua tnaik video dia sedang menyapu ubat di belakang anak perempuannya itu selepas merotannya.

“Datuk Aliff Syukri mendakwa di media sosialnya bahawa dia merotan anak perempuannya kerana dia membuka tudung di hadapan lelaki tidak dikenali.

“Dia secara umum memalukan anaknya dengan rakaman video menyapu ubat di belakang badan anaknya untuk ditonton kira-kira 3.1 juta pengikutnya,” kata CRCM.

CRCM juga berkata Aliff mendisiplinkan anaknya dengan cara ekstrem, bahkan memberikan penjelasan berhubung tindakannya itu.

“Perbuatan merotan anak perempuannya merupakan penderaan fizikal dan satu kesalahan di bawah Seksyen 31 Akta Kanak-Kanak dan juga di bawah Akta Keganasan Rumah Tangga,” katanya.

CRCM menggesa polis dan Jabatan Kebajikan Masyarakat untuk mengambil tindakan segera dan menyeluruh terhadap insiden itu.

Video berdurasi satu minit itu mendapat 881,934 tontonan dan 67,408 tanda suka sehingga pukul 8.39 malam Selasa.

Dalam video itu Aliff berkata dia merotan anak perempuannya, Qadejah El Zahra, 9, atau Cess kerana membuka tudung di hadapan lelaki tidak dikenali atas sebab tertentu.

Kapsyen video itu berbunyi: “Anak perempuan saya kena jaga yang terbaik.

Aliff dilihat menyapu ubat di belakang badan anaknya“Maafkan abah Cess. Abah teramat sayang Cess tapi ni semua untuk masa depan Cess.

“Hari ni abah rotan Cess sebab abah nak Cess faham erti maruah seorang perempuan. Qadejah ni ada satu habit kadang-kadang dia buka tudung je depan lelaki yang tak kenal,” kata usahawan kosmetik itu.

Aliff Syukri berkata anak perempuannya itu mempunyai tabiat membuka tudung di hadapan lelaki tidak dikenali.

“Mungkin dia tak faham sebab dia kecil lagi tapi dari kecil ni saya kena didik la supaya dia tahu batas-batas… Tutup aurat.

“Saya nak anak perempuan saya jadi yang terbaik, pandai agama dan tahu jaga kehormatan diri. Harap-harap dia dapat pengajaran dan belajar dari kesilapan,” katanya.

Video itu mendapat kecaman netizen. – mStar


Wanita Dipenggal, Otak Dimakan Dengan Nasi Kerana Bercakap Bahasa Inggeris

MINDANAO: Percaya atau tidak, seorang wanita di Filipina dipenggal dan otaknya dijamah hanya kerana bercakap dalam bahasa Inggeris.

Wanita malang yang identitinya belum dikenal pasti itu sebelum itu dilihat bersama seorang lelaki sebelum kelibatnya tidak lagi kelihatan.

Susulan kejadian, suspek iaitu seorang lelaki dari wilayah Misamis Oriental ditahan pada Jumaat.

Menurut polis, suspek yang dikenal pasti sebagai Lloyd Bagtong, 21, kemudiannya menunjukkan lokasi di mana jasad wanita itu disembunyikan.

Mayat wanita itu ditemukan dalam keadaan separuh bogel kira-kira 4km dari rumah suspek di Barangay Punta tanpa kepala dan kedua-dua tangan diikat.

Menurut laporan Daily Tribune, suspek ternampak mangsa berhampiran sebuah tanah perkuburan dan bertindak memukulnya dengan objek logam sebelum memenggal kepalanya menggunakan alat seperti sabit.

“Senjata tersebut ditemui terselit di pinggang suspek.

“Suspek juga makan otak mangsa bersama nasi yang dimasak. Dia kemudiannya membuang tengkorak mangsa ke sebuah lubang tidak jauh dari rumahnya,” kata jurucakap polis.

Menurutnya lagi, suspek dipercayai mengalami masalah mental berdasarkan kenyataan daripada saksi yang mengenalinya.

“Suspek berkata mangsa dibunuh kerana bercakap dalam bahasa Inggeris yang mana telah menyebabkan suspek berasa jengkel kerana tidak memahaminya,” katanya.

Menurut saksi, sebelum kejadian mereka ada melihat suspek dan mangsa bersama.

Polis turut menemui kain dengan kesan darah di rumah Bagtong yang dipercayai digunakan untuk membawa kepala mangsa dari tempat kejadian ke rumahnya.

Bagtong kini berada dalam tahanan polis dan menunggu kes pembunuhan difailkan terhadapnya.


TERKINI: 36 Kes Baharu Dilaporkan, Paling Rendah Sepanjang Tempoh PKP & Tiada Kematian Terbaru

PUTRAJAYA: Kementerian Kesihatan Malaysia (KKM) mengesahkan terdapat 36 kes baru Covid-19 menerusi sidang media Perkembangan Terkini Covid-19 di Malaysia.

Menurut Ketua Pengarah Kesihatan, Datuk Dr Noor Hisham Abdullah, sehingga 20 April 2020 jam 12 tengah hari, terdapat 36 kes baru dilaporkan, menjadikan jumlah kumulatif positif 5425 kes. Ini merupakan jumlah harian paling terendah disahkan.

Tiada kematian yang dilaporkan pada hari ini.

#COVID19 🇲🇾 Terkini 20 April.Kes baharu paling rendah iaitu3⃣6⃣ kes. Kematian baharu 0⃣ kes pic.twitter.com/I9XZIuNsUA


2 tangkap ikan guna bahan letupan ditahan

SEMPORNA: Pasukan Polis Marin (PPM) menahan dua lelaki kerana disyaki menangkap ikan menggunakan bahan letupan di perairan Tobo-Tobo, dekat sini, petang semalam.

Mereka ditahan sepasukan anggota PPM Semporna ketika menjalankan Ops Pensura di kawasan itu kira-kira jam 3 petang, susulan maklumat risikan oleh Unit Risikan Marin (URM).

Komander PPM Wilayah 4, Asisten Komisioner Mohamad Pajeri Ali, berkata ketika ditahan, suspek berumur 18 dan 50 tahun yang menggunakan sebuah bot pam dipercayai menjalankan aktiviti mengebom ikan.

Katanya, kedua-dua suspek juga didapati tidak memiliki dokumen pengenalan diri.

“Pemeriksaan lanjut dalam bot pam menemui satu batang kipas (propeller), peralatan menyelam dan satu jerikin minyak petrol disyaki digunakan untuk aktiviti mengebom ikan,” katanya menerusi kenyataan, hari ini.

Beliau berkata, turut ditemui 20 kilogram ikan pelbagai jenis disyaki hasil daripada aktiviti berkenaan.

Katanya, nilai rampasan keseluruhan termasuk bot bersama satu unit enjin sangkut dianggarkan berjumlah RM4,300.

“Rampasan dan tangkapan dibawa ke Markas Operasi Pasukan Polis Marin Semporna untuk tindakan lanjut dan kes disiasat mengikut Akta Perikanan 1985,” katanya. – Berita Harian


Lelaki ancam penggal kepala Jokowi ditangkap

Jakarta: Polis daerah Metro Jaya menangkap seorang lelaki yang mengancam untuk memenggal Presiden Indonesia, Joko Widodo (Jokowi) dalam satu video yang viral di media sosial baru-baru ini.

“Iya, sudah kami tangkap. Dia ditangkap di sebuah rumah di Parung, Bogor, Jawa Barat pada jam 8 malam (waktu tempatan), malam tadi,” kata jurucakap polis Metro Jaya, Argo Yuwono yang dipetik Merdeka.com.

Menurut media Indonesia, rumah lelaki yang dikenali sebagai HS itu turut dilaporkan digeledah pihak berkuasa.

Argo memberitahu, lelaki itu bakal didakwa atas tuduhan mengancam dan mahu membunuh presiden Indonesia dengan mengeluarkan kata-kata yang tidak wajar.

Video berkenaan pada mulanya menunjukkan sekumpulan penunjuk perasaan berhimpun di depan pejabat Badan Pemantau Pilihan Raya Umum Indonesia pada Jumaat lalu.

Seorang lelaki yang memakai jaket coklat tiba-tiba muncul dan berkata dia mahu memenggal kepala Jokowi.

Video itu kemudiannya tular di media sosial menyebabkan beberapa individu membuat laporan polis. – Agensi


Pekerja Pembinaan Gempar Jumpa Bom Perang Dunia Kedua Di Labuan

LABUAN: Sekumpulan pekerja pembinaan di kawasan bukit belakang Kampung Tanjung Kubong, di sini, gempar dengan penemuan sebutir bom lama dipercayai tinggalan Perang Dunia Kedua, hari ini.

Bom jenis ‘Ariel Bom’ berat hampir 250 kilogram ditemui pekerja ketika melakukan aktiviti mengorek dan meratakan tanah untuk tapak pembinaan, jam 9.30 pagi.

Ketua Polis Daerah Labuan, Superintendan Muhamad Farid Ahmad, berkata bertindak atas laporan itu, sepasukan polis dari Ibu Pejabat Polis Daerah (IPD) Labuan bersama lima anggota Unit Pemusnah Bom (UPB) bergegas ke lokasi untuk pemeriksaan.

“Hasil pemeriksaan bom itu masih mempunyai sifat yang lengkap dan mengesahkan objek itu adalah sebutir bom jenis ‘Ariel Bom’ dipercayai peninggalan perang dunia ke-2.

“Terdapat penempatan dan bangunan yang berhampiran tempat objek itu ditemui pada jarak dalam anggaran 100 ke 250 meter dari objek berkenaan.

“Susulan itu, polis mengambil langkah keselamatan dengan membuat kawalan di sekeliling objek yang ditemui dan dipasang pita keselamatan polis,” katanya menerusi kenyataan hari ini.

Muhamad berkata, tindakan pemusnahan objek dijalankan oleh anggota UPB IPD Labuan.

“Ketika tugas pemusnahan dilaksanakan, tiada kerosakan harta benda awam serta kecederaan berlaku,” katanya. – Berita Harian


Rupa Bentuk Hospital Sudah Kelihatan

WUHAN: Hospital sementara yang dijangka menempatkan 1,000 katil pesakit coronavirus baharu sudah kelihatan dengan bentuknya hampir siap.

Ia hanya mengambil masa empat hari untuk menampakkan bentuk bangunan berkenaan selepas projek pembinaan di daerah Caidian di sini, dimulakan.

Daily Mail melaporkan ia berdasarkan rakaman video yang menunjukkan perkembangan fasiliti kesihatan dikenali sebagai Huoshenshan atau Hospital Gunung Tuhan Api.

Sebelum ini, pihak berkuasa mengarahkan empat syarikat pembinaan untuk membina hospital berkenaan di atas tapak seluas kira-kira dua hektar.

Projek pembinaan bermula ketika musim perayaan Tahun Baharu Cina dan hospital itu dijangka menerima pesakit pertama pada 3 Februari ini.

Kerajaan China dilaporkan akan membina sekurang-kurangnya empat hospital sementara bagi menempatkan pesakit coronavirus baharu di negara itu.

Dua daripadanya dibina di Wuhan, bandar yang terjejas teruk akibat penularan wabak berkenaan, manakala dua lagi masing-masing dibina di Huanggang yang terletak berhampiran bandar itu dan Zhenzhou, di tengah wilayah Henan.

Imej dron yang disiarkan oleh People’s Daily menunjukkan trak, jengkaut, jentolak dan lori beroperasi tanpa henti untuk membina hospital pertama jenis itu di Wuhan. – Agensi


Polis Belum Terima Laporan Ugutan Jenayah Kakitangan PKD Nabawan

KENINGAU: Tiada sebarang laporan polis diterima setakat ini berkaitan ugutan jenayah ke atas kakitangan Pejabat Kesihatan Daerah (PKD) Nabawan.

Ketua Polis Daerah Keningau, Deputi Superintendan Shahrudin Mat Husain berkata, pihaknya ada dimaklumkan mengenai perkara itu namun masih menunggu pihak terbabit datang membuat laporan

“Kita tunggu laporan polis dibuat terlebih dahulu namun siasatan masih diteruskan.

“Selain itu, kita juga sudah menghubungi pihak PKD Nabawan untuk datang membuat laporan polis bagi siasatan lanjut,” katanya ketika dihubungi hari ini.

Terdahulu, status Facebook PKD Nabawan menarik perhatian pengguna laman sosial berkenaan apabila memuat naik kenyataan yang menyatakan pejabat kesihatan itu menerima pelbagai kecaman, makian dan ugutan jenayah.

Ia termasuk mahu memukul pegawai dan membakar pejabat, selain turut dikatakan menipu dalam perkara berkaitan Covid-19.

Pihak PKD Nabawan menerusi kenyataan sama memaklumkan mereka memandang serius semua perkara berkenaan dan bakal membuat laporan polis.

Tindakan undang-undang juga akan diambil ke atas individu yang terbukti melakukan ugutan jenayah kepada kakitangan atau PKD terbabit. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mahkamah Tangguh Kes Rasuah Bung Mokhtar & Isteri

Mahkamah Sesyen Kuala Lumpur hari ini menangguhkan perbicaraan kes rasuah ahli parlimen Kinabatangan, Bung Moktar Radin dan isterinya, Zizie Izette A Samad.

Penangguhan atas permintaan pihak pembelaan itu berikutan dokumen yang tidak mencukupi bagi meneruskan perbicaraan hari ini.

Menurut peguam yang mewakili Bung Mokhtar, K Kumaraendran, pihaknya telah meminta beberapa dokumen dari pihak pendakwa sebelum ini, namun ia hanya diberikan hari ini.Iklan

“Sebelum bermulanya kes (perbicaraan), kami meminta dokumen penting seperti minit lembaga pengarah, tetapi mereka tidak menyediakannya kepada kami. Kami telah ingatkan banyak kali.

“Seperti hari ini, mereka sediakan semua minit 152 hingga 160. Dokumen-dokumen ini sangat penting bagi kita.

“Sebab itu kita minta tangguh. Dan hakim juga soal mengapa pihak pendakwa lambat (kemukakan dokumen),” katanya kepada pemberita di luar mahkamah hari ini.

Bung Mokhtar, 60 dan Zizie Izette, 41, berdepan dengan tuduhan rasuah berjumlah RM2.8 juta bagi mendapatkan kelulusan untuk Felcra Berhad melabur RM150 juta bagi menyertai produk unit amanah Public Mutual Berhad.

Hakim Rozina Ayob menetapkan tarikh perbicaraan diteruskan pada 20 Feb, jam 9 pagi.

Pendakwaan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Zizie Izette juga mengaku tidak bersalah atas tiga pertuduhan bersubahat dengan suaminya berhubung perkara sama, di tempat, tarikh dan masa serupa mengikut Seksyen 28(1) (c) Akta SPRM dan boleh dihukum di bawah Subseksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.


Lelaki Filipina ditahan guna rumah sewa sebagai tempat mengedar dadah

SANDAKAN, 24 Mei – Polis Sandakan menahan seorang lelaki warga Filipina berumur 46 tahun disyaki pengedar dadah dalam serbuan di sebuah rumah sewa di Kampung Sim-Sim di sini tengah malam tadi.

Ketika mengesahkan kejadian itu, Ketua Polis Daerah Sandakan, ACP Mohd Azhar Hamin berkata serbuan oleh sepasukan pegawai dan anggota Bahagian Siasatan Jenayah Ibu Pejabat Polis Sandakan itu dijalankan pukul 12.15 tengah malam semalam menemukan beberapa bekas plastik berisi hablur jernih dipercayai dadah jenis syabu anggaran berat 35.92 gram di rumah sewa suspek.

“Hasil saringan ujian air kencing terhadap suspek didapati positif dadah jenis methamphetamine.

“Rumah sewa suspek ini juga dijadikan sebagai tempat membungkus dadah sebelum diedar di kawasan sekitar,” katanya dalam kenyataan di sini hari ini.

Mohd Azhar berkata suspek disiasat di bawah Seksyen 39A(2) Akta Dadah Berbahaya 1952.


UMNO jangka PRU-15 tahun depan

SANDAKAN: UMNO kini menumpukan usaha menyusun strategi dalaman untuk mentadbir semula kerajaan pada Pilihan Raya Umum Ke-15 (PRU-15) kerana menjangkakan kerajaan Pakatan Harapan (PH) cuma bertahan dua tahun sebelum Parlimen dibubarkan.

Timbalan Presiden UMNO, Datuk Seri Mohamad Hasan, berkata beliau menjangkakan PRU-15 akan diadakan tahun depan kerana rakyat semakin tidak selesa, hidup tertekan dan percaya jika keadaan itu berterusan, rakyat akan mendesak kerajaan menjalankan PRU-15.

Ahli Dewan Undangan Negeri (ADUN) Rantau itu juga yang mendakwa kenal lama dan tahu ‘gaya’ Tun Dr Mahathir Mohamad, percaya Perdana Menteri tidak akan menyerahkan jawatan berkenaan kepada bakal penggantinya.

Biarpun tidak menyatakan nama ‘bakal Perdana Menteri’ itu, Mohamad dipercayai merujuk kepada Presiden PKR, Datuk Seri Anwar Ibrahim.

“Dia (Mahathir) tak akan bagi (jawatan) kepada bakal Perdana Menteri. Saya tahu kerana saya kerja dengan ‘atuk’ (Mahathir). Dia akan bubar Parlimen untuk pilih kerajaan baharu. Sebab itu, kita kena susun strategi baik-baik.

“Pilihan Raya Kecil (PRK) Sandakan ini cukup sekadar kita beri isyarat tak puas hati terhadap prestasi kerajaan PH.

“Kita yakin dengan kerjasama blok parti pembangkang tempatan, kita boleh menang di kerusi ini seperti yang berlaku apabila UMNO dan PAS bekerjasama dalam PRK di Semenyih, Cameron Highlands dan Rantau,” katanya berucap pada ceramah umum di Bandar Letat, di sini, malam tadi.

Turut hadir Pengerusi UMNO Sabah, Datuk Seri Bung Moktar Radin dan Ahli Majlis Tertinggi UMNO, Datuk Abdul Rahman Dahlan.

Mohamad yang juga pemangku Pengerusi Barisan Nasional (BN) berkata, antara strategi UMNO adalah memberikan kuasa autonomi penuh kepada UMNO Sabah supaya boleh diurus kepemimpinan negeri itu dan mempunyai entiti sendiri sebagai parti nasional serta parti tempatan, sekali gus memperkukuh kedudukan parti itu di negeri ini.

Katanya, antara strategi lain juga adalah menjalinkan kerjasama dengan rakan dalam blok pembangkang antara UMNO dan PAS di Semenanjung, manakala UMNO Sabah dengan Parti Solidariti Tanah Airku (STAR), Parti Maju Sabah (SAPP), Parti Bersatu Sabah (PBS) dan beberapa parti tempatan yang lain di negeri ini.

“Kita juga akan buka pintu parti seluasnya kerana kita bukan lagi parti kerajaan, tidak sepatutnya mengongkong orang daripada menjadi ahli parti,” katanya.

Sementara itu, dalam sidang media, bekas Menteri Besar Negeri Sembilan itu berkata, PRK Parlimen Sandakan bukanlah persaingan PH dan UMNO-PAS seperti dakwaan Anwar kerana yang bertanding adalah PBS dan blok pembangkang sudah mencapai persetujuan awal untuk membantu PBS sebagai parti pembangkang.

“Pada kali ini, PBS bertanding, kita bantu PBS sebagai parti pembangkang. Boleh jadi kalau ada PRK di Sabah lagi, UMNO bertanding, kita harap PBS dan parti lain bantu,” katanya. – Berita Harian


Arab Saudi Luluskan Penggunaan Vaksin Sinovac & Sinopharm

JEDDAH: Arab Saudi pada Selasa meluluskan penggunaan dua lagi vaksin Covid-19 iaitu Sinovac dan Sinopharm.

Ketika ini, empat vaksin diluluskan untuk digunakan di negara itu iaitu Oxford-AstraZeneca, Pfizer-BioNTech, Johnson & Johnson, dan Moderna.

Kementerian Kesihatan berkata, individu yang sudah lengkap dos Sinovac dan Sinopharm, diterima masuk untuk ke negara itu, dengan syarat ia menerima dos penggalak yang diiktiraf di Arab Saudi.

Ia sebelum ini menyatakan bahawa individu juga boleh menerima dua dos vaksin berlainan, berdasarkan kajian saintifik yang menunjukkan kaedah itu berkesan untuk mengekang Covid-19.

Menurutnya, berdasarkan syor semasa, dos kedua perlu diambil sekurang-kurangnya selepas tiga minggu dari tarikh dos pertama.

Bagi individu yang pulih daripada jangkitan Covid-19, mereka perlu menerima dua dos vaksin, dengan yang pertama sekurang-kurangnya selepas 10 hari dijangkiti dan dos kedua tiga minggu kemudian.

Jika jangkitan berlaku selepas dos pertama, dos kedua perlu diberikan sekurang-kurangnya 10 hari selepas jangkitan.

Kementerian itu melaporkan 353 kes baharu pada Selasa, menjadikan kes keseluruhan kepada 542,707.

Terdapat 4,377 kes aktif, dengan 1,108 daripadanya adalah kritikal.

Daripada kes baharu berkenaan, 71 direkodkan di Riyadh, Makkah (66), Wilayah Timur (41) dan Madinah (26).

Terdapat tujuh kematian berkait dengan Covid-19, menjadikan jumlah kematian kepada 8,497.

Kementerian itu turut melaporkan kira-kira 62.05 peratus populasi negara itu sudah menerima dos pertama, manakala 37.7 sudah menerima dos kedua.

Berdasarkan perkembangan itu, Ia menjangkakan 70 peratus penduduknya sudah menerima dua dos menjelang 9 Oktober. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Catat 3 Kematian, Kes Positif Menurun Kepada 346

KOTA KINABALU: Setelah dua hari mencatatkan kes melebihi 500, hari ini kes positif baharu Covid-19 yang dilaporkan di Sabah menurun kepada 346 kes, dengan tiga kes kematian.

Sabah berada di kedudukan kedua tertinggi selepas Selangor yang mencatatkan 402 kes positif.

Ketua Pengarah Kesihatan, Tan Sri Dr Noor Hisham Abdullah berkata, tiga kematian itu melibatkan dua warganegara dan seorang warga asing. Ia masing-masing melibatkan satu kes di Hospital Queen Elizabeth, Hospital Lahad Datu dan Hospital Keningau.

Kesemua kematian lagi melibatkan pesakit berusia antara 55 hingga 78 tahun dan kebanyakannya mempunyai sejarah penyakit kronik.

Dengan itu, kes kematian yang dilaporkan di Malaysia meningkat kepada 332 kes, sementara kes kematian di Sabah menjadi 189 kes.

Secara keseluruhan sebanyak tiga kluster baharu dilaporkan iaitu kluster Penjara Jalan Harapan, Selangor dengan 17 kes positif, kluster Kota Kecil, Johor dengan sembilan kes dan kluster Sky Coklat, Labuan dengan tujuh kes.

Hari ini, sebanyak 1,041 kes positif baharu dilaporkan di seluruh negara, 1,039 kes adalah jangkitan tempatan manakala, dua kes import.

Sementara, 12 kes baharu dilaporkan di Wilayah Persekutuan Labuan dengan satu kluster baharu iaitu kluster Sky Coklat. Bilangan kumulatif kes di Labuan adalah sebanyak 1,227 kes.

Bilangan kes pulih hari ini adalah yang tertinggi pernah direkodkan iaitu dengan 1,405 kes. Manakala, bilangan kumulatif kes pulih adalah sebanyak 40,493 kes.

Tambahan kes baharu hari ini menjadikan bilangan kumulatif kes di Malaysia sebanyak 53,679 kes. Sebanyak 12,854 kes aktif dengan 108 kes ditempatkan di Unit Rawatan Rapi (ICU) dan 45 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP Di Nabawan 3 Hingga 16 Mac

PUTRAJAYA: Perintah kawalan pergerakan (PKP) dikenakan di Nabawan, Sabah, bermula 3 hingga 16 Mac ini.

Menteri Kanan (Keselamatan) Ismail Sabri Yaakob berkata, PKP itu dikuatkuasakn susulan Kementerian Kesihatan (KKM) mengesahkan berlaku peningkatan kes secara mendadak melibatkan kluster di daerah berkenaan dengan kadar kebolehjangkitan tinggi.

“Sehingga semalam, secara kumulatif sebanyak 177 kes positif dilapor yang melibatkan 15 kampung di daerah ini,” katanya dalam kenyataan.

Beliau berkata, pelaksanaan PKP itu bagi mengawal pergerakan penduduk di daerah berkenaan, seterusnya mengawal penularan jangkitan dalam komuniti.

Sementara itu, Ismail berkata perintah kawalan pergerakan diperketatkan (PKPD) dikenakan Felda Jengka 1, Felda Jengka 2, Felda Jengka 7 dan Felda Ulu Jempol, Maran, Pahang bermula 2 hingga 15 Mac ini.

Beliau berkata, sehingga kini sebanyak 46 kes positif Covid-19 direkodkan melibatkan kluster dari kawasan berkenaan.

“Pelaksanaan PKPD ini untuk memudahkan KKM melaksanakan pengesanan awal kes Covid-19 supaya dapat diasingkan secepat mungkin dan memastikan warga Felda Jengka 1, 2, 7 dan Felda Ulu Jempol yang berisiko dijangkiti kekal berada dalam kawasan PKPD,” katanya.

Ismail turut memaklumkan penamatan PKPD Penjara Sungai Udang dan kuarters kakitangan, Melaka Tengah, Melaka, Kampung Sungai Maong, Kuching, Sarawak dan di Taman Univista, Kota Samarahan, Sarawak bermula esok seperti dijadualkan.

Dalam perkembangan lain, beliau berkata seramai 611 individu ditahan atas kesalahan ingkar SOP semalam.

Katanya, daripada jumlah itu, 584 dikompaun dan 27 lagi direman.

“Antara kesalahan direkodkan ialah tiada penjarakan fizikal (169), gagal menyediakan peralatan/merekod diri/pelanggan (122), rentas daerah/negeri tanpa kebenaran (91), tidak memakai pelitup muka (90), aktiviti sukan (40), aktiviti pusat hiburan (32), premis beroperasi lebih masa/tanpa kebenaran (30), keluar rumah tanpa alasan munasabah (25) dan lain-lain (12),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya bukan sengaja mencuri’

KOTA KINABALU : “SAYA betul-betul minta maaf, saya bukan sengaja mencuri,” itu rayuan seorang lelaki yang memohon supaya hukuman terhadapnya diringankan oleh Mahkamah Majistret Kota Kinabalu, hari ini.

Selain menyesali perbuatannya, tertuduh, Voon Kong Yaw, 36, memberitahu Majistret Mohamad Aizat Abdul Rahim yang dia bakal menyambut kelahiran anak tidak lama lagi dan terpaksa melakukan perbuatan itu kerana tidak mempunyai pendapatan tetap.

Tertuduh mengaku bersalah mengikut Seksyen 379 Kanun Keseksaan selepas didapati mencuri mesin generator dari sebuah kereta di Batu 7, Jalan Tuaran, 14 Januari lalu.

Jika sabit kesalahan, tertuduh boleh dijatuhi hukuman penjara sehingga tujuh tahun atau denda atau kedua-duanya sekali.

Mohamad Aizat kemudiannya menjatuhkan hukuman penjara selama 45 hari serta denda RM1,000 terhadap tertuduh.

Jika gagal membayar denda, dia diperintahkan menjalani hukuman penjara tambahan selama tiga minggu.

Mengikut fakta kes, dalam kejadian jam 12 tengah hari itu, mangsa berusia 40 tahun dikatakan meninggalkan kenderaan untuk meminta rakannya mengalihkan kenderaan yang menghalang laluan masuk ke premis alat ganti berkenaan.

Bagaimanapun, ketika kembali ke kenderaannya, mangsa melihat tertuduh mengangkat sebuah mesin generator masuk ke dalam kereta sebelum melarikan diri.

Mangsa kemudian menghubungi polis untuk mendapatkan bantuan dan tertuduh berjaya dipintas di Jalan Tuaran By Pass sejurus selepas itu.

Pendakwaan kes dikendalikan Pegawai Pendakwa Inspektor Albert Basirin manakala tertuduh tidak diwakili peguam. – Harian Metro


Bapa Hempas Anak Sampai Mati

JAKARTA: Hanya disebabkan RP1.8 juta (RM528), seorang bapa berusia 28 tahun sanggup melempar anaknya yang baru berusia dua tahun ke lantai selepas mengetahui isterinya berhutang dengan jiran mereka di Kampung Kalimaro, Kecamatan Kedungjati, Kabupaten Grobogan, Jawa Tengah.

Kompas melaporkan, Aripin yang juga dikenali dengan sikap panas barannya, mengaku kepada polis bahawa dia membunuh anaknya yang hanya dikenali sebagai ZT kerana berang dengan perbuatan isterinya Nofiyanti, 26, yang mempunyai banyak hutang dengan jirannya, Lasmanah, 48.

Polis berkata, suspek dan isterinya berjumpa dengan jirannya untuk menyelesaikan hutang selepas mendapat wang dari bapa mertuanya, Doto.

Tetapi suspek menjadi berang apabila jumlah hutang itu dilaporkan terlampau banyak sehingga mengugut mahu membunuh Lasmanah, isteri dan anaknya.

“Suspek melempar mangsa ke lantai ketika di rumah jirannya itu menyebabkan bayinya tidak sedarkan diri.

“Jiran yang berdekatan di tempat kejadian segera membawa mangsa ke Hospital RS PKU Muhamadiyah tetapi disahkan maut akibat cedera parah di kepala.

“Suspek tidak dapat mengawal emosinya sehingga membunuh anaknya sendiri malah disahkan tidak menghidap sakit mental dan kini dalam tahanan polis,” kata Polis Daerah Grobogan, AKP Agus Supriyadi Siswanto.

Sementara itu, Aripin mengaku menyesal dengan perbuatannya.

“Fikiran saya gelap selepas mengetahui isteri berhutang sebanyak itu. Saya tidak pernah menyuruh dia meminjam wang dari jiran.

“Tindakan saya melempar anak adalah spontan dan berharap tiada apa-apa terjadi padanya tetapi kini saya sungguh menyesal,” katanya. – Agensi


Pengakuan Gempar: Sayalah Lelaki Dalam Video Aksi Seks Sejenis Dengan Menteri

PETALING JAYA: Setiausaha sulit kepada Timbalan Menteri Industri Utama Shamsul Iskandar Akin hari ini membuat pengakuan gempar menamakan dirinya sebagai orang yang dilihat bersama seorang lelaki mirip seorang menteri kanan dalam beberapa klip video seks yang tersebar luas sejak semalam.

Muhammad Haziq Aziz memuat naik video berdurasi 30 saat itu pada kira-kira 3.00 pagi tadi, dan turut menamakan menteri berkenaan, yang juga seorang pemimpin kanan PKR.

Haziq merupakan setiausaha sulit kanan kepada Shamsul.

Menurutnya, kelakuan seks itu dirakam tanpa pengetahuannya pada 11 Mei di Hotel Four Points di Sandakan, ketika pilihan raya kecil baru-baru ini.

Haziq turut menyeru Suruhanjaya Pencegahan Rasuah Malaysia (SPRM) untuk menyiasat menteri berkenaan.

“Dia bukanlah individu yang layak menjadi seorang pemimpin,” katanya.

FMT sedang menunggu respon daripada pejabat menteri yang dinamakan Haziq.

Pengakuan video itu bakal menyaksikan skandal terbesar melibatkan kerajaan Pakatan Harapan sejak kemenangan pilihan raya umum tahun lalu.

Semalam, Perdana Menteri Dr Mahathir Mohamad berkata beliau belum melihat klip video berkenaan.

“Saya tak tahu apa pun, saya baru dengar, saya kena baca dulu. Kalau awak (wartawan) boleh bagi ‘briefing’, boleh juga,” katanya pada sidang media di Putrajaya semalam selepas mempengerusi mesyuarat Majlis Tindakan Ekonomi yang turut dihadiri Menteri Hal Ehwal Ekonomi Mohamed Azmin Ali, Menteri Pertanian dan Industri Asas Tani Salahuddin Ayub dan Menteri Perdagangan Dalam Negeri dan Hal Ehwal Pengguna Saifuddin Nasution. – FMT